Anwar mahu runding segera dengan Singapura berhubung isu Batu Puteh

Perdana Menteri Anwar Ibrahim mahu isu tuntutan Pulau Batu Puteh dikaji semula supaya rundingan segera dan lebih bermakna dapat diadakan dengan Singapura.
Ini supaya tidak timbul sebarang masalah berhubung isu hubungan dua hala antara kedua-dua negara.
"Saya minta Peguam Negara (Idrus Harun) bagi penjelasan tentang kontroversi tuntutan Pulau Batu Puteh yang sekarang telah dipindahkan ke Singapura oleh ICJ (Mahkamah Keadilan Antarabangsa) dan beberapa kesan sampingan.
“Saya minta (perkara) itu diteliti supaya ada rundingan lebih bermakna dengan Singapura," kata beliau pada sidang media selepas mempengerusikan mesyuarat Kabinet hari ini.
Pada 13 Oktober lepas, perdana menteri ketika itu, Ismail Sabri Yaakob dalam satu kenyataan dilaporkan berkata jemaah menteri bersetuju Malaysia meneruskan tindakan perundangan di ICJ berkaitan kes kedaulatan Batu Puteh, Batuan Tengah dan Tubir Selatan.
Keputusan itu dicapai setelah mendengar laporan pembentangan dan cadangan daripada Pasukan Petugas Khas Semakan Undang-Undang Kes Kedaulatan Batu Puteh, Batuan Tengah dan Tubir Selatan pada 7 Oktober lepas.
Selain itu, Anwar berkata mesyuarat Kabinet hari ini juga membincangkan beberapa hal tertangguh termasuk laporan Suruhanjaya Siasatan Diraja (RCI) Lembaga Tabung Haji (Tabung Haji).
Beliau berkata ahli jawatankuasa RCI, bekas Ketua Hakim Negara Mohamed Raus Sharif telah memberi taklimat dan perbincangan akan disambung Januari ini berhubung perkara berkait dengan apa yang berlaku di Tabung Haji serta cadangan untuk memperbaiki pengurusan institusi kewangan Islam itu.
RCI ditubuhkan pada awal tahun ini di bawah Akta Suruhanjaya Siasatan 1950 (Akta 119) bagi menyiasat isu berbangkit mengenai pengurusan dan operasi TH.
Penubuhan itu bagi membolehkan siasatan lanjut dapat dibuat terhadap perkara berbangkit dan perakuan sewajarnya dapat dikemukakan kepada kerajaan bagi memulihkan imej serta keyakinan rakyat terhadap kewibawaan TH.


Peratusan mengundi tinggi boleh bantu PN, kata Muhyiddin

Pengerusi Perikatan Nasional (PN) Muhyiddin Yassin mengulangi seruan kepada 2.8 juta pengundi Johor untuk keluar menunaikan tanggungjawab mengundi hari ini.Katanya, peratusan undi yang rendah tidak akan mencerminkan kehendak rakyat Johor sebenar.“Saya percaya mereka mahukan perubahan dan kerajaan baru. Saya harap. Mereka yang ada dalam daftar pemilih keluar mengundi.“Dari tinjauan saya turun ke pelosok Johor saya lihat perkembangan menggalakkan dan sambutan kempen PN boleh dikatakan bersemangat,” katanya kepada pemberita.Katanya, jumlah pengundi sehingga 80% boleh membantu PN.Terdahulu katanya laporan kesesakan di Muar semalam merupakan satu perkembangan baik.Ini kerana ia mungkin menggambarkan pengundi luar yang pulang ke negeri selatan ini untuk membuang undi.Sebelum ini, penganalisis menjangkakan Barisan Nasional (BN) mampu mengekalkan kerajaan negeri sekiranya jumlah pengundi kurang daripada 70%.Walaupun berlaku pertandingan tiga penjuru antara blok BN, PN, dan Pakatan Harapan (PH), penganalisis sebelum ini berkata persaingan tertumpu antara BN dan PN.Pilihan Raya Negeri Johor diadakan selepas Dewan Undangan Negeri dibubarkan pada Januari.BN mendakwa majoriti satu kerusi yang diperolehinya tidak mencukupi untuk kestabilan pentadbiran negeri.Kemenangan BN bermakna tekanan daripada Presiden Umno Ahmad Zahid Hamidi supaya Pilihan Raya Umum ke-15 diadakan segera akan mendapat momentum.


Kes harian jangkau 5,700 jangkitan

5,736 kes baru Covid-19 direkodkan hari ini menjadikan kes keseluruhan jangkitan sebanyak 2,882,060.3,196 pesakit juga direkodkan sembuh, menjadikan jumlah keseluruhan pesakit sembuh sebanyak 2,790,386.Dalam pada itu, kes yang memerlukan rawatan di unit rawatan rapi (ICU) adalah sebanyak 112 kes di mana 89 daripadanya disahkan Covid-19.Sementara pesakit yang memerlukan bantuan pernafasan adalah sebanyak 54 kes di mana 41 adalah kes Covid-19.Dari 5,736 kes harian yang dilaporkan pada hari ini, 46 kes (0.8%) adalah daripada Kategori Tiga, Empat, dan Lima, dan 5,690 kes (99.2%) lagi adalah terdiri daripada Kategori Satu dan Dua.


Pendakwaan selesai kemuka kes pengubahan wang haram Syed Saddiq

Pihak pendakwaan dalam perbicaraan kes pecah amanah dan pengubahan wang haram membabitkan Ahli Parlimen Muar Syed Saddiq Syed Abdul Rahman, hari ini selesai mengemukakan kes selepas memanggil 30 saksi untuk memberi keterangan.
Timbalan pendakwa raya Wan Shaharuddin Wan Ladin memaklumkan kepada mahkamah bahawa pihaknya menutup kes selepas tiga pegawai penyiasat Suruhanjaya Pencegahan Rasuah Malaysia (SPRM) iaitu Mohd Syahmeizy Sulong, Nurul Hidayah Kamarudin dan Asbi Munip yang dipanggil semula untuk disoal balas pasukan pembelaan selesai memberi keterangan.
“Pendakwaan menawarkan 13 saksi kepada pihak pembelaan,” kata Wan Shaharuddin yang mengetuai pasukan pendakwaan.
Antara 13 saksi itu ialah pegawai forensik SPRM Moses Lawrence dan Wan Zulkifli Wan Jusoh, rakan-rakan Syed Saddiq iaitu Mohamed Amshar Aziz, Nurali Nadzwan dan Muhammad Suhaimi Yahya.
Pesuruhjaya kehakiman Azhar Abdul Hamid kemudian memerintahkan pihak pendakwaan dan pembelaan memfailkan hujahan bertulis pada Jumaat atau selewat-lewatnya Isnin depan.
Mahkamah Tinggi itu turut menetapkan 6 dan 7 Oktober ini untuk kedua-dua pihak berhujah secara lisan, sebelum memutuskan sama ada Syed Saddiq dibebaskan daripada pertuduhan itu atau diperintahkan untuk membela diri.
Pada perbicaraan kes itu yang bermula 21 Jun lalu, pihak pendakwaan telah memanggil 30 saksi antaranya ibu dan bapa Syed Saddiq, Shariffah Mahani Syed Abdul Aziz dan Syed Abdul Rahman Abdullah Asagoff serta bekas Penolong Bendahari Angkatan Bersatu Anak Muda (Armada) Bersatu Rafiq Hakim Razali.
Pada prosiding hari ini, Syed Saddiq diwakili peguam Gobind Singh Deo dan Haijan Omar.
Syed Saddiq, 29, didakwa bersubahat dengan Rafiq Hakim yang diamanahkan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Taman Pandan Jaya di Kuala Lumpur antara 8 dan 21 April 2018.
Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.


Muhyiddin tak perlu layan nasihat ‘banduan’ Najib, kata Dr Mahathir

Dr Mahathir Mohamad menggesa Perdana Menteri Muhyiddin Yassin agar tidak perlu menerima nasihat daripada Najib Razak yang digelarnya sebagai “banduan”.Ahli Parlimen Langkawi itu berkata ini kerana Najib yang sudah dijatuhkan hukuman bersalah atas pertuduhan rasuah mempunyai rekod yang buruk dalam menguruskan hal ehwal kewangan negara.“Kalau kita terima nasihat orang ini, hasilnya kita tahulah apa yang berlaku,” kata bekas perdana menteri itu seperti dilaporkan The Malaysian Insight.“Najib seorang banduan. Tidak pernah dalam sejarah negara kita seorang banduan menasihat kerajaan bagaimana hendak memerintah negara. Dia pula bukan ada latar belakang yang baik.“Semasa pemerintahan Najiblah yang negara ini dirosak sehingga menyeluruh… hutang yang besar, pentadbiran yang terlibat dengan rasuah dan sebagainya.”Pada 28 Julai lalu, Mahkamah Tinggi mensabitkan Najib atas tujuh tuduhan jenayah bersabit dana RM42 juta dari bekas anak syarikat 1Malaysia Development Berhad (1MDB), SRC International Sdn Bhd.Pengerusi Kelab Penyokong Barisan Nasional (BNBBC) itu dijatuhkan hukuman penjara 12 tahun dan denda RM210 juta bagi satu tuduhan salah guna kuasa.“Semasa pemerintahan Najiblah yang negara ini dirosak sehingga menyeluruh… hutang yang besar, pentadbiran yang terlibat dengan rasuah dan sebagainya.”Najib juga dihukum penjara 10 tahun atas tiga kesalahan pecah amanah dan 10 tahun lagi untuk tiga tuduhan pengubahan wang haram.Hakim Mohd Nazlan Mohd Ghazali memerintahkan hukuman penjara berjalan serentak, yang bagaimanapun ditangguhkan sementara rayuan Najib didengar.Rayuan ahli Parlimen Pekan itu ditetapkan selama 15 hari bermula 15 Februari tahun depan.Dalam wawancara bersama portal itu Mahathir berkata, Parlimen Malaysia sudah tercemar apabila Najib yang disabitkan tuduhan jenayah tetapi belum menjalani hukuman penjara, dibenarkan berbahas dan menasihati kerajaan mengenai Belanjawan 2021.Selasa lepas, Najib berucap di Dewan Rakyat membahaskan Belanjawan 2021 sebagai jurucakap utama ahli Parlimen BN selepas baru-baru ini dilantik sebagai pengerusi BNBBC.Mahathir berkata, apa yang berlaku itu salah daripada segi moral, biarpun mungkin dibenarkan dari segi undang-undang kerana Najib sedang menunggu rayuan.“Di mana-mana juga dalam dunia ini kita tidak dapat seorang banduan yang dihukum dan dikenakan hukuman penjara, datang ke Dewan (Parlimen) dan menasihat kerajaan. Ini luar biasa.“Cuma Malaysia saja yang boleh berbangga bahawa banduan pun nasihat kerajaan. Ini menunjukkan kerajaan ini tidak cekap sehingga banduan pun boleh tegur.“Inilah yang menjadikan Dewan kita tercemar kerana perbuatan ini,” katanya seperti dilaporkan The Malaysian Insight.Semalam semasa membahaskan Belanjawan 2021, Mahathir meluahkan kehairanannya bagaimana ada “banduan” boleh berucap di Dewan Rakyat tetapi perbicaraan di mahkamah dihentikan, untuk membendung penularan Covid-19.Ucapan Najib yang seolah-olah menggambarkan beliau tidak bersalah menyebabkan Maria Chin Abdullah (PKR-Petaling Jaya) memprotes dengan meninggalkan Dewan Rakyat pada Selasa.Tindakan Maria itu disambut dengan kemarahan Pemuda PKR yang menggelarkan bekas pengerusi Bersih 2.0 itu sebagai “bodoh” dan “bebal“.Veteran DAP Lim Kit Siang pula berkata Najib langsung menunjukkan sikap tidak bertanggungjawab terhadap kesan skandal 1MDB kepada ekonomi dan menyebabkan negara terpaksa menanggung beban hutang daripada jenayahnya.Bagaimanapun, ucapan Najib di Dewan Rakyat pada Selasa mendapat pujian daripada Naib Presiden PKR Chang Lih Kang.“Quote of the day: Rakyat minta KWSP, dapat PKPB! @NajibRazak,” tulis ahli Parlimen Tanjong Malim itu di Twitter.


Pemimpin PAS mahukan ‘perpaduan’ di saat Umno berhimpun

Pemimpin PAS merayu Umno bersikap lebih rasional sebelum membuat sebarang keputusan mengenai kerjasama dengan Perdana Menteri, Muhyiddin Yassin pada pilihan raya akan datang di saat pemimpin dan perwakilan Umno berkumpul dari seluruh negara untuk perhimpunan agung esok.Ahli Jawatankuasa Kerja PAS, Awang Hashim berkata sebagai parti Islam yang mempunyai hubungan rapat dengan Umno dan Bersatu, PAS akan berusaha untuk memastikan kedua-dua parti Melayu yang bertelagah itu memperbaiki hubungan mereka sebelum PRU15.Malah menurut Awang, beliau optimis masalah ini akan selesai jika mereka meletakkan kepentingan rakyat di hadapan.“Jika Umno terbuka pintu hati untuk bersama-sama dengan Perikatan Nasional (PN), PAS akan buat apa saja demi penyatuan sesama umat Islam,” kata timbalan menteri sumber manusia itu kepada MalaysiaNow.PAS dan Bersatu adalah antara parti komponen Perikatan Nasional (PN), gabungan yang dibentuk selepas kejatuhan Pakatan Harapan (PH) tahun lalu.Umno bagaimanapun mengambil keputusan untuk tidak berada dalam pakatan itu walaupun ahli Parlimennya yang terdiri daripada 30 orang turut terlibat menyokong pembentukan blok kerajaan PN di Parlimen.Walaupun memberi sokongan dalam pembentukan PN, Presiden Umno Ahmad Zahid Hamidi dan bekas presiden Najib Razak dilihat mengepalai siri serangan terhadap PN.Antara rungutan kedua-dua pemimpin itu ialah Muhyiddin yang mengetuai Bersatu hasil perpecahan Umno selepas Najib terpalit dengan skandal 1MDB pada 2015 telah mengetepikan Umno untuk berada di jawatan penting kerajaan.Zahid, Najib dan sebahagian pemimpin veteran Umno yang menyokong kedua-dua mereka mendesak PAS untuk keluar dari PN dengan menggunakan alasan piagam Muafakat Nasional yang dimeterai dengan Umno pada tahun 2019 ketika masih di blok pembangkang.Ahli Parlimen Pendang itu berkata PAS selalu mengutamakan perpaduan umat Islam dalam keputusan politiknya, bukan berdasarkan darjat dan kedudukan.Awang juga memberi amaran kepada Umno sekiranya langkah yang diambil ialah untuk bekerjasama dengan PKR dan pemimpinnya, Anwar Ibrahim, maka ia akan merosakkan usaha ke arah perpaduan Melayu.Katanya, pengalaman pemimpin Melayu dalam pemerintahan sebelum ini termasuk Dr Mahathir Mohamad menunjukkan sebarang langkah untuk bekerjasama dengan parti seperti PKR dan DAP akan berakhir dengan kegagalan.Katanya, walaupun Umno mendapat sokongan Melayu yang kuat, ia tidak akan dapat menangkis fitnah DAP.“Ini terbukti ketika Dr Mahathir memimpin PH selama 22 bulan, tetapi gagal menguasai DAP, sehinggakan banyak perkara dilakukan secara diam-diam tanpa berunding dengannya sebagai perdana menteri ketika itu,” kata Awang.Menurut Awang lagi, PAS akan terus mencari jalan untuk membawa Umno dan Bersatu ke meja rundingan, walaupun perhimpunan agung yang akan datang mungkin menyaksikan Umno memutuskan hubungan dengan PN.Dalam pada itu, Awang juga mengingatkan Umno mengenai risiko besar dalam politik mereka jika menganggap parti itu masih mendapat sokongan rakyat Malaysia.Menurutnya, sejak berakhir era 22 tahun pentadbiran Mahathir, Umno berada dalam kemerosotan di bawah Najib atau pendahulunya, Abdullah Ahmad Badawi.Awang turut berkata parti itu juga kehilangan majoriti dua pertiga pada tahun 2008, dan sokongan semakin berkurangan pada 2013, sebelum para pemimpinnya menghadapi kekalahan mengejutkan dalam Pilihan Raya Umum ke-14 (PRU14).Katanya, apa sahaja harapan untuk Umno bangkit semula di bawah Najib pasti akan berakhir hampa.“Kita ingat semakin baik, tapi Umno semakin teruk. Maknanya graf dia semakin menurun.”


Malaysia jangka tarik 2 juta pelawat antarabangsa tahun ini

Malaysia dijangka menarik dua juta pelancong antarabangsa tahun ini dengan RM8.6 bilion pendapatan pelancongan berikutan pembukaan semula sempadan, kata Menteri Pelancongan, Seni dan Budaya Nancy Shukri.Beliau berkata pembukaan semula sempadan Malaysia hari ini akan membawa pemulihan besar bagi industri pelancongan.“Kita menunggu dengan sabar untuk saat ini. Ini seperti Hari Raya kita,” kata Nancy semasa mengalu-alukan ketibaan 220 penumpang pesawat Etihad Airways dari Abu Dhabi di Lapangan Terbang Antarabangsa Kuala Lumpur (KLIA) hari ini.Pesawat penerbangan EY418 itu yang mendarat di KLIA pada 10.14 pagi diberikan sambutan tradisi semburan air.Nancy berkata terdapat kira-kira 100 penerbangan yang dijadualkan tiba di lapangan terbang Malaysia hari ini, membawa lebih 10,000 penumpang termasuk pelawat asing, dengan 80 daripadanya melalui KLIA dan klia2.“Industri teruja untuk mengalu-alukan pengunjung sekali lagi selepas aktiviti pelancongan sunyi sejak dua tahun lepas,” katanya sambil menambah bahawa mereka telah bersedia terutamanya pengendali inap desa dan ekopelancongan di kawasan luar bandar.Nancy berkata pemain industri diharap menggunakan kebijaksanaan digital untuk mempromosi produk masing-masing kerana trend pelancong kini lebih cenderung kepada melancong dalam kumpulan kecil dan keluarga.Beliau berkata pelbagai program pelancongan juga telah disusun untuk tahun ini seperti majlis iftar bagi menonjolkan adat budaya Malaysia dan produk pelancongan seperti tempat hiburan dan membeli-belah di Genting Highlands dan Cameron Highlands serta percutian di pulau yang mendapat permintaan memberangsangkan.Sementara itu, Timbalan Ketua Pengarah (Pengurusan) Jabatan Imigresen Zakaria Shaaban pula berkata fasiliti di 183 pintu masuk negara telah bersiap siaga menerima kedatangan pengembara dengan kaunter manual telah diaktifkan 50% manakala “auto gate” telah aktif 100%.“Pihak imigresen bersedia membuka lebih banyak kaunter manual bergantung kepada keperluan. Setakat ini kaunter sedia ada mampu menampung ketibaan pengembara tanpa berlaku apa-apa kesesakan,” katanya.Pengarah Urusan Malaysia Airports Holdings Bhd (MAHB) Iskandar Mizal Mahmood berkata pihaknya telah melakukan persediaan rapi sejak sebulan lepas dengan kerjasama Kementerian Pengangkutan dan Kementerian Kesihatan bagi memastikan proses ketibaan dan waktu menunggu untuk pengembara ringkas dan cepat.Beliau berkata sukarelawan dan pasukan petugas MAHB telah digerakkan di kawasan lapangan terbang untuk membantu pengembara  terutamanya dari segi penggunaan aplikasi MySejahtera untuk tempoh dua minggu.


MOT sahkan pesawat Israel tidak berlegar-legar di ruang udara Malaysia

Kementerian pengangkutan Malaysia (MOT) hari ini mengesahkan bahawa sebuah pesawat Israel telah melintasi ruang udara Malaysia baru-baru ini namun menyatakan tiada corak penerbangan yang tidak normal atau dilihat berlegar-legar di ruang udara Malaysia.Mengikut kenyataan yang mengambil maklum keresahan orang ramai berhubung insiden sebuah pesawat berdaftar Israel yang melintasi ruang udara Malaysia baru-baru ini, MOT memaklumkan bahawa pesawat awam itu telah mengikuti laluan penerbangan komersial yang digunakan oleh mana-mana pesawat awam ketika melintasi ruang udara Malaysia menurut peraturan Pertubuhan Penerbangan Awam Antarabangsa (ICAO).Kenyataan itu menyebut bahawa pesawat tersebut berlepas dari Male, Maldives dan menuju ke Paya Lebar, Singapura pada 2.55 pagi Rabu lepas (19 Mei 2021).“Berdasarkan peraturan-peraturan ICAO, Malaysia meluluskan mana-mana penerbangan melalui ruang udaranya selagi ia tidak mengancam keselamatan dan kedaulatan negara kita,” menurut kenyataan itu.Malaysia adalah negara anggota ICAO.Menurut MOT, kelulusan penerbangan yang diberikan kepada pesawat Boeing 737-400 milik syarikat Israel Aerospace Industries-Elta (IAI-Elta) itu tidak membenarkan ia mendarat atau berlegar-legar di ruang udara Malaysia.“Tiada corak penerbangan yang tidak normal ketika pesawat itu melalui ruang udara Malaysia dan ia juga tidak dilihat berlegar-legar di ruang udara Malaysia,” katanya.MOT juga menyatakan bahawa pihak berkuasa penerbangan Malaysia telah mengesahkan bahawa pesawat itu tidak kembali ke ruang udara Malaysia selepas tiba di destinasinya, Singapura.


Tiada negara ahli Interpol sahkan keberadaan Jho Low, kata KPN

Permohonan ekstradisi terhadap ahli perniagaan dalam buruan Low Taek Jho atau lebih dikenali sebagai Jho Low tidak dapat dilakukan memandangkan tiada negara ahli Polis Antarabangsa (Interpol)  mengesahkan keberadaannya.
Perkara itu dimaklumkan Ketua Polis Negara, Acryl Sani Abdullah Sani, yang berkata usaha mengesan Jho Low masih giat dijalankan dan segala maklumat diterima mengenai keberadaan individu itu di negara asing diteliti kesahihannya termasuk menggunakan saluran kerjasama pihak berkuasa di negara-negara berkenaan.
Katanya, polis juga telah memohon dan memperoleh notis merah (orang dalam buruan dikehendaki untuk pendakwaan) terhadap Jho Low daripada Interpol pada 2018.
“Pihak yang mempunyai mempunyai maklumat berhubung lokasi Jho Low diminta untuk menyalurkan kepada Infoline Jabatan Siasatan Jenayah Komersial di talian 013-2111222 (Whatsapp sahaja) atau balai polis berhampiran.
“Setiap maklumat diterima akan diteliti kesahihannya dan akan disalurkan kepada Interpol bagi mendapatkan bantuan pengesahan lanjut daripada negara ahli yang terlibat,” katanya dalam kenyataan malam tadi.
Beliau berkata notis merah yang dikeluarkan oleh Interpol kepada 195 negara ahli adalah sebagai makluman dan mendapatkan bantuan maklumat daripada negara ahli Interpol mengenai keberadaan penjenayah dalam buruan itu.
Menurutnya, sekiranya mana-mana negara ahli mengesan keberadaan penjenayah dikehendaki, Interpol negara berkenaan adalah bertanggungjawab untuk menyalurkan maklumat kepada negara yang memperoleh notis merah bagi proses permohonan ekstradisi.
Acryl berkata PDRM kekal komited dalam memastikan Jho Low ditahan untuk dibawa ke muka pengadilan termasuk memfailkan 13 pertuduhan di mahkamah tanpa kehadirannya (in absentia) melibatkan kes 1Malaysia Development Berhad (1MDB).
“Selain PDRM, pihak berkuasa asing di Singapura dan Amerika Syarikat turut menjalankan siasatan terhadap Jho Low. Kedua-dua negara telah menfailkan pertuduhan terhadapnya,” katanya.
Sebelum ini, sebuah portal melaporkan, Jho Low didakwa bersembunyi di China dan perkara itu didedahkan penulis bersama buku "Billion Dollar Whale: The Man Who Fooled Wall Street, Hollywood, and the World" oleh Bradley Hope, menerusi episod pertama program "Where is Jho Low? The Search for the 1MDB Fraud Mastermind", yang disiarkan di platform YouTube.
Menerusi episod itu, Hope bersama seorang penulis, Tom Wright berkongsi sekeping gambar memaparkan Jho Low bersama dua individu tidak dikenali di sebuah restoran di taman tema Disneyland Shanghai.
 Hope mendakwa gambar bertarikh 24 Disember 2019 itu diterima daripada sumber yang boleh dipercayai.
1MDB telah memfailkan saman AS$3.7837 bilion (RM17.02 bilion) terhadap Jho Low dan empat anak syarikatnya.


NPRA terima lebih 1,000 laporan kesan sampingan berkait vaksin Pfizer

Sebanyak 1,047 laporan kesan advers susulan imunisasi (AEFI) bagi vaksin Covid-19 Pfizer-BioNTech diterima setakat 31 Januari lepas, melibatkan 992 kes dos primer dan 55 kes dos penggalak, kata Pengarah Bahagian Regulatori Farmasi Negara (NPRA) Dr Roshayati Mohamad Sani.Bagi vaksin Sinovac pula, sejumlah 544 laporan diterima melibatkan 537 kes dos primer dan tujuh kes dos penggalak manakala vaksin AstraZeneca merekodkan 138 laporan iaitu 136 kes dos primer dan dua kes dos penggalak, katanya.“Semua AEFI serius yang dilaporkan akan disiasat dan dinilai bagi menentukan hubung kait kesan advers dengan vaksin Covid-19 yang diterima,” katanya dalam sesi libat urus bersama media berkaitan AEFI dan Program Imunisasi Covid-19 Kebangsaan Kanak-Kanak (PICKids) secara maya hari ini.Dr Roshayati berkata penerima vaksin yang mengalami kesan advers boleh melaporkan AEFI melalui aplikasi MySejahtera bagi kesan tersenarai dalam aplikasi itu dan secara dalam talian dengan mengisi Borang Pelaporan Kesan Sampingan Ubat Untuk Pengguna (ConSERF) menerusi laman sesawang NPRA, www.npra.gov.my.Sementara itu, Perunding Pediatrik dan Subkepakaran Pediatrik Dermatologi Hospital Tunku Azizah (Hospital Wanita dan Kanak-Kanak Kuala Lumpur) Dr Sabeera Begum Kader Ibrahim berkata sebanyak 174 kes Sindrom Keradangan Multisistem pada kanak-kanak (MIS-C) dilaporkan dalam kalangan kanak-kanak yang terkena jangkitan Covid-19 sejak November 2021.Menurutnya, kira-kira 56% daripada kes tersebut melibatkan kanak-kanak lima hingga 11 tahun, selain turut melibatkan 25 kanak-kanak berumur bawah setahun, dan antara kesan MIS-C adalah keradangan dan penyakit kronik lain.“Sudah tiba masanya memulakan program vaksinasi kanak-kanak kerana mereka juga terdedah kepada Covid-19 yang boleh menjadi jangkitan teruk dan mereka mengalami komplikasi disebabkan Covid-19,” katanya.PICKids bermula 3 Februari dengan dimulakan di Lembah Klang, dan dianggarkan seramai empat juta kanak-kanak berumur lima hingga 11 tahun di seluruh negara layak menerima vaksin. PICKids adalah secara sukarela dan tiada sekatan dikenakan untuk kanak-kanak yang tidak divaksin.Timbalan Ketua Pengarah Kesihatan (Penyelidikan Dan Sokongan Teknikal) Dr Hishamshah Mohd Ibrahim berkata satu daripada strategi bagi membolehkan kanak-kanak kembali ke sekolah adalah menerusi imunisasi Covid-19.Beliau berkata apabila kanak-kanak tidak divaksin dan hadir ke sekolah, mereka lebih terdedah kepada jangkitan Covid-19, dan seterusnya “membawa pulang” virus ke rumah selain berisiko menjangkiti populasi dewasa.“Kajian juga menunjukkan sebaik sahaja populasi dewasa hampir lengkap divaksinasi, virus Covid-19 boleh menyerang kanak-kanak (yang tidak divaksin),” katanya.


Sorry.


Apa yang berlaku sekarang? Bekas hakim kanan jelaskan perkembangan politik terkini

Melalui sidang media semalam, presiden Umno Ahmad Zahid Hamidi memberi isyarat sekurang-kurangnya 11 ahli Parlimen daripada parti itu menarik sokongan terhadap Muhyiddin Yassin.Bekas hakim mahkamah persekutuan Gopal Sri Ram, yang berkhidmat dan pernah memberikan lebih 800 penghakiman yang dianggap sebagai autoriti perundangan terkemuka di mahkamah Komanwel, menjawab beberapa pertanyaan yang sering diajukan masyarakat mengenai aspek Perlembagaan dan undang-undang susulan perkembangan terbaru ini.1. Apakah pengumuman Zahid ini bermaksud kerajaan Muhyiddin Yassin kehilangan majoriti?Pengumuman penarikan sokongan di luar Dewan Rakyat tidak sah, ia tidak mempunyai kesan dalam undang-undang Perlembagaan.Tempat yang tepat untuk menguji keyakinan terhadap seorang perdana menteri adalah di Dewan Rakyat. Ada kemungkinan beberapa ahli Parlimen pembangkang menyokong kerajaan.2. Zahid berkata akuan bersumpah (SD) ahli Parlimen yang menarik balik sokongan mereka terhadap perdana menteri akan diserahkan ke istana.Mereka boleh hantar semua SD ke istana, tiada masalah. Yang penting adalah apa yang berlaku di Dewan Rakyat.SD tidak bernilai kerana ia bukan undi dewan. Kehilangan kepercayaan bermaksud kehilangan kepercayaan di Dewan Rakyat. Sebelum ada apa-apa usul pengundian tidak percaya berlaku di Dewan Rakyat, kerajaan akan terus berkuasa.Kerajaan tidak jatuh berdasarkan SD yang dihantar ke istana.3. Bagaimanakah undian hilang kepercayaan di Dewan Rakyat dilakukan?Satu ketetapan mesti diluluskan untuk memberi laluan pengundian tidak percaya dibuat di Dewan Rakyat. Bagaimana jika ahli Parlimen yang menarik sokongan berubah pikiran?Mungkin ada ahli Parlimen pembangkang yang mungkin tidak mahu pilihan raya umum diadakan ketika ini, dan kerana itu, mungkin akan menyokong kerajaan dan mengalahkan usul kepercayaan.Kaedah yang biasa untuk menguji kepercayaan adalah dengan menggerakkan usul untuk mengurangkan gaji perdana menteri sebanyak RM1. Sekiranya usul itu diluluskan maka kerajaan akan jatuh kerana anggaran belanjawan (termasuk gaji PM) sudah gagal.4. Bagaimana perdana menteri membuktikan atau menunjukkan beliau masih mempunyai majoriti?Beliau boleh tunjukkan di Dewan Rakyat, seperti pengundian bagi Belanjawan 2021 dilakukan tahun lalu. Kerajaan berjaya, itulah kali terakhir ujian kepercayaan terhadap perdana menteri dilakukan.Hanya sepanjang sesi Parlimen sahaja majoriti perdana menteri boleh dibuktikan. Cara-cara selain itu hanya menunjukkan kejahilan seseorang mengenai prosedur undang-undang.5. Adakah Muhyiddin terikat untuk meletakkan jawatan? Apa yang berlaku sekiranya dia tidak berbuat demikian?Berdasarkan undang-undang, beliau perlu teruskan pentadbiran, dan beliau perlu mengabaikan sebarang langkah-langkah politik terhadapnya.Sekiranya usul tidak percaya diluluskan, PM boleh minta Agong untuk bubarkan Parlimen.Namun Agong mempunyai budi bicara. Sekiranya beliau enggan bubarkan Parlimen, maka PM dan seluruh Kabinetnya perlu mengundurkan diri.Maka selepas itu, terpulang kepada Agong untuk pilih orang yang pada pendapatnya memiliki majoriti di Dewan Rakyat dan melantiknya sebagai perdana menteri yang kemudian akan membentuk Kabinet.6. Tetapi seorang menteri telah letak jawatan?Sekiranya satu atau dua menteri mengundurkan diri, beliau boleh melantik menteri lain, atau meminta menteri lain untuk ambil alih portfolio itu.7. Bolehkah Muhyiddin dihadapkan ke mahkamah jika dia enggan mengundurkan diri?Tidak, dia tidak boleh dihadapkan ke mahkamah, kerana masih belum ada bukti beliau hilang sokongan. Sekali lagi, ia hanya dapat diuji di Dewan Rakyat.8. Sekiranya Muhyiddin mengundurkan diri, apakah langkah selanjutnya?Sekiranya perdana menteri meletak jawatan, keseluruhan Kabinet jatuh.Sekiranya Muhyiddin ingin mengundurkan diri daripada pentadbiran, beliau harus mengadap Agong dan berikan alasannya. Agong mungkin tidak menerima peletakan jawatannya.Ini berlaku ketika Dr Mahathir Mohamad mengundurkan diri tahun lalu.9. Bolehkah Agong melantik perdana menteri dan Kabinet interim?Tiada istilah perdana menteri dalam Perlembagaan Persekutuan. Terdapat peruntukan untuk caretaker government atau kerajaan sementara, akan tetapi hanya apabila Dewan Rakyat dibubarkan. Perlembagaan kita tidak mengiktiraf PM interim hanya kerajaan sementara.


Neelofa, suami dilepas tanpa dibebas berhubung kes langgar SOP PKPB

Selebriti Noor Neelofa Mohd Noor dan suaminya, Muhammad Haris Mohd Ismail dilepaskan tanpa dibebaskan (DNAA) oleh Mahkamah Majistret hari ini daripada pertuduhan melanggar prosedur operasi standard (SOP) perintah kawalan pergerakan bersyarat (PKPB) pada Mei lepas.Majistret Mohd Firdaus Saleh mengeluarkan perintah itu selepas timbalan pendakwa raya Nor Azizah Aling memaklumkan kepada mahkamah bahawa Jabatan Peguam Negara telah mempertimbangkan representasi yang dikemukakan oleh Neelofa dan suami berhubung pertuduhan itu.Mahkamah kemudian menetapkan 21 Disember ini bagi perintah dilepaskan dan dibebaskan (DNA) daripada pertuduhan itu.“Dimaklumkan bahawa representasi tersebut telah dipertimbangkan oleh Peguam Negara (Idrus Harun) dan saya memohon supaya kedua-dua kes ini di DNAA terlebih dahulu bagi membolehkan tindakan lain diambil terhadap kedua-dua OKS (orang kena saman),” kata Nor Azizah.Pada 21 Oktober lepas, Neelofa dan Haris telah mengemukakan representasi kepada Jabatan Peguam Negara, memohon pertuduhan terhadap mereka berkaitan pelanggaran SOP PKPB tersebut ditarik balik.Sementara itu, peguam pasangan tersebut, Muhammad Shafie Abdullah ketika ditemui kemudiannya berkata pihak pendakwaan hari ini menarik balik semua pertuduhan iaitu dua pertuduhan terhadap Haris dan satu pertuduhan terhadap Neelofa.“Satu proses kompaun akan berlaku sama ada hari ini atau esok. Kami akan kembali pada 21 Dis ini supaya DNAA dijadikan DNA (dilepaskan dan dibebaskan).“Kami gembira, sungguhpun ketiga-tiga pertuduhan ini boleh lawan, mungkin dengan cara senang boleh menang tetapi ia akan berlarutan, keadaan Neelofa yang sedang hamil tidak sesuai untuk kita menjalankan kes ini,” katanya kepada pemberita.Pasangan itu turut diwakili peguam Haresh Mahadevan dan Ramzani Idris.Pada 20 Mei lepas, Neelofa dan Haris mengaku tidak bersalah atas tuduhan mengikut Peraturan 19, Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan (Kawalan Pergerakan Bersyarat (No 4) (Pindaan) (No 12) 2021.Haris, 26, didakwa atas dua pertuduhan iaitu gagal mematuhi SOP PKPB dengan tidak membuat imbasan aplikasi MySejahtera untuk daftar masuk atau menulis secara manual serta tidak memakai pelitup muka di sebuah kedai karpet di Kawasan Perindustrian Nilai 3.Neelofa, 32, pula dituduh tidak membuat imbasan aplikasi MySejahtera untuk daftar masuk di premis itu atau menulis secara manual pada masa dan tarikh sama.


Mahkamah perintah RM200,000 dibayar kepada bekas staf Anwar dalam saman fitnah

Mahkamah Sesyen Shah Alam memerintahkan seorang pembantu Anwar Ibrahim membayar ganti rugi RM200,000 kepada bekas staf presiden PKR itu, susulan saman fitnah berkait kenyataan mengenai laporan beliau diserang oleh seorang lagi pembantu ahli politik itu.
Tunku Nashrul Tunku Abaidah yang merupakan setiausaha akhbar Anwar turut diperintahkan membuat permohonan maaf secara terbuka kepada Muhammed Yusoff Rawther berhubung kenyataan medianya pada 2019, di mana beliau menafikan insiden serangan seperti yang didakwa Yusoff berlaku di pejabat Anwar.
Nashrul juga menuduh Yusoff mempunyai masalah disiplin dan dadah.
Kenyataan Nashrul itu dibuat susulan laporan polis oleh Yusoff yang mendakwa beliau diserang secara fizikal oleh setiausaha politik Anwar, Farhash Wafa Salvador Rizal Mubarak.
Yusoff juga telah memfailkan saman sivil berasingan terhadap Farhash, menuntut pampasan bagi kecederaan yang dialami selepas beliau mendakwa diserang.
Yusoff, yang pernah bekerja di pejabat banglo Anwar di Bukit Gasing, Petaling Jaya sebagai pembantu penyelidik, turut memfailkan saman terhadap presiden PKR itu di mana beliau menuduh Anwar melakukan serangan seksual terhadapnya pada Oktober 2018, beberapa hari sebelum ketua pembangkang itu memenangi Pilihan Raya Kecil Port Dickson.
Yusoff mendakwa beliau mengalami trauma fizikal, psikologi dan sosial yang serius akibat kejadian tersebut.
Kes itu masih berjalan di mahkamah.
Dalam keputusannya hari ini, hakim Ishak Bakri berkata plaintif telah membuktikan kes terhadap defendan, selain turut membenarkan injunksi terhadap Nashrul supaya tidak mengulangi dakwaan terhadap Yusoff.
Yusoff diwakili peguam Haniff Khatri Abdulla.


Pengeluar makanan kotor perlu dikenakan hukuman berat

Laporan media baru-baru ini mendedahkan empat kilang fucuk (kepingan tauhu kering nipis) di Sungai Bakap dan Sungai Jawi, Pulau Pinang dikenakan notis kompaun kerana beroperasi dalam keadaan tidak bersih.Pegawai Kesihatan Persekitaran, Bahagian Keselamatan dan Kualiti Makanan Kementerian Kesihatan Pulau Pinang (BKKM), Mohd Wazir Khalid berkata notis kompaun bernilai RM8,500 dikeluarkan kepada premis yang beroperasi bersebelahan tapak bekas kandang babi, kerana melanggar Peraturan 10 dan Peraturan 32 Akta Makanan 1983.Kami berpendapat bahawa Akta Makanan 1983 perlu dipinda, memandangkan Seksyen 11 akta itu menyatakan bahawa mereka boleh mengeluarkan “perintah penutupan dengan segera tidak melebihi 14 hari bagi mana-mana premis yang menyediakan atau menjual makanan” dan “jika disabitkan kesalahan boleh dipenjarakan untuk tempoh tidak melebihi lima tahun atau denda atau kedua-duanya sekali”, tidak cukup untuk mencegahnya.Hukuman yang ditetapkan oleh Seksyen 11 Akta itu jelas tidak mencukupi dengan mengambil kira sebahagian besar daripada penduduk boleh terjejas oleh penyebaran makanan tercemar daripada kilang itu.Amalan tidak bersih dan kotor itu juga boleh menyebabkan pelanggan yang memakannya mengalami keracunan makanan.Ia juga mencemarkan nama baik mereka yang mematuhi amalan standard pengendalian makanan.CAP menggesa kerajaan supaya mempertimbangkan untuk menaikkan lagi denda kepada RM30,000 dengan mengambil kira kesan kesihatan yang serius akibat memakan makanan yang tidak bersih dan meminda akta makanan dengan sewajarnya.Mohideen Abdul Kader merupakan presiden Persatuan Pengguna Pulau Pinang.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Vaksinasi harian terus meningkat, capai sasaran 200,000

Vaksinasi harian bagi Program Imunisasi Covid-19 Kebangsaan (PICK) terus mencatatkan peningkatan dengan pemberian 215,876 dos semalam sekali gus mencapai sasaran vaksinasi harian yang ditetapkan kerajaan iaitu 200,000 dos sehari.Menteri Kesihatan Dr Adham Baba menerusi perkongsian di Twitter berkata daripada jumlah pemberian vaksin semalam, seramai 160,226 individu menerima dos pertama manakala 55,650 individu menerima dos kedua.Beliau berkata seramai 1,468,689 individu telah melengkapkan dua dos vaksin Covid-19 dan seramai 3,435,420 individu telah menerima dos pertama, menjadikan jumlah keseluruhan pemberian dos pertama dan kedua di negara ini adalah sebanyak 4,904,109.Lima negeri yang mencatatkan penerima kedua-dua dos tertinggi ialah Selangor dengan 187,443 diikuti Sarawak (168,471); Johor (142,868); Perak (139,612) dan Kuala Lumpur (131,882).Sementara itu, berdasarkan perkongsian laporan harian jumlah pendaftaran kumulatif vaksin, Dr Adham berkata seramai 13,837,410 pendaftaran direkodkan semalam, dengan perkembangan nasional sebanyak 59.10%.Selangor menjadi negeri tertinggi yang merekodkan jumlah pendaftaran iaitu sebanyak 3,513,960 diikuti Johor (1,727,211), Sarawak (1,323,339) dan Kuala Lumpur (1,168,192).


Kerajaan yakin dana KWAP meningkat hingga RM200 bilion menjelang 2025

Kementerian Kewangan yakin Kumpulan Wang Persaraan (Diperbadankan) (KWAP) yang melancarkan inisiatif Teras 5 hari ini dapat mengembangkan saiz dana secara mampan dengan jumlah dana kasar sebanyak RM200 bilion menjelang 2025.
Menteri Kewangan Tengku Zafrul Aziz berkata KWAP turut menyasarkan peningkatan jumlah aset harta kepada lebih 30 daripada 17 serta mempunyai lebih 35 subsidiari dalam tempoh yang sama.
“KWAP telah berkembang maju sebagai sekumpulan syarikat yang telah meluaskan portfolio pelaburannya sebanyak tiga kali ganda dari dana bernilai RM41.9 bilion pada 2007 kepada sekitar RM159 bilion pada hari ini," katanya ketika berucap pada majlis pelancaran Pelan Transformasi KWAP hari ini.
Zafrul berkata sebagai pemain dan pelabur utama, syarikat berkaitan kerajaan (GLC) dan syarikat pelaburan berkaitan kerajaan (GLIC) merupakan tunjang penting kepada asas ekonomi Malaysia dan menyumbang kira-kira RM445 bilion atau 25% pasaran Bursa Malaysia serta memberi peluang pekerjaan kepada lebih 500,000 Keluarga Malaysia.
Sementara itu, Ketua Pegawai Eksekutif KWAP Nik Amlizan Mohamed berkata pelancaran Teras 5 membuktikan komitmen KWAP sebagai pemacu hala tuju pertumbuhan yang mampan bagi organisasi ini dan juga ekosistem pencen di Malaysia.
“Pada ketika ini, terdapat 17 syarikat yang bernaung di bawah KWAP termasuk 14 syarikat khas dan dua anak syarikat,” katanya pada majlis berkenaan.
Nik Amlizan turut menjelaskan KWAP telah merekodkan pendapatan bersih tertinggi yang berjumlah RM10 bilion.
Teras 5 merupakan sebahagian daripada pelan dasar jangka panjang bagi menambah saiz dana dengan lebih berkesan dan kekal mampan yang melibatkan pemerkasaan lima pemboleh utama iaitu struktur, tadbir urus, modal insan, proses dan digital.


Terkurung di balik jeriji besi ketika wabak Covid-19 melanda

Selama tujuh tahun Jahar menghabiskan sehari cutinya bagi setiap minggu untuk melawat anaknya, Khairul yang dikurung di Penjara Puncak Borneo di Kuching.Khairul disabitkan kesalahan merompak dan dijatuhi hukuman penjara 10 tahun.Di bawah sistem peringanan hukuman yang dilaksanakan ketika ini, lelaki berusia 27 tahun itu memiliki baki dua setengah tahun lagi untuk menjalani hukuman penjaranya.Untuk melawat Khairul, Jahar perlu menunggang motosikalnya selama 40 minit dari rumahnya di Kampung Gersik.Sebaik sahaja tiba, dia akan menanti anaknya di telefon di bahagian pelawat, mereka dipisahkan kaca di bilik lawatan penjara itu.Biasanya, mereka diberikan masa 30 minit untuk berbual dan saling mengkhabarkan apa yang berlaku dalam kehidupan harian.Sekiranya kebetulan waktu itu adalah musim pertandingan bola sepak, perbualan akan dikuasai tentang pasukan bola sepak Inggeris, Liverpool.Setengah jam untuk berbual setiap minggu sebenarnya tidaklah panjang, namun hanya itu sahaja pilihan yang ada – sehinggalah Covid-19 melanda negara.Lawatan penjara dihentikan untuk mengurangkan risiko jangkitan virus, dan lawatan mingguan juga turut dibatalkan.Jahar berkata, beliau belum melawat anaknya sejak pandemik bermula.Dia hanya boleh menunggu panggilan Khairul melalui inisiatif MyPhone yang disediakan jabatan penjara.Walaupun kemudahan lain seperti panggilan video ditawarkan sebagai pengganti lawatan bersemuka, ini tidak memberikan tahap keselesaan yang sama bagi ahli keluarga.Bagi orang seperti Jahar yang bekerja sebagai pengawal keselamatan, kos internet juga menjadi masalah kepadanya.Jahar risau mengenai keselamatan anaknya lebih-lebih lagi ketika varian Delta yang lebih mudah dijangkiti sudah mulai merebak.Bercakap kepada MalaysiaNow, dia berkata pernah mendengar kisah jangkitan yang menular di penjara.“Memandangkan betapa sesaknya keadaan dalam penjara, anak saya berisiko dijangkiti virus,” katanya.“Setiap kali saya dengar berita mengenai jangkitan dalam kalangan tahanan di penjara, jantung saya berdegup kencang.”Jahar berkata sudah beberapa kali dia bercakap dengan Khairul melalui telefon, namun sukar untuk mengawal emosinya.“Sebagai ibu bapa, sebagai ayah, kadang-kadang kita terfikir-fikir bagaimanalah kalau-kalau dia dijangkiti virus?”Harapan vaksinSeperti jutaan orang lain di seluruh negara, Jahar juga menaruh harapannya pada Program Imunisasi Covid-19 Kebangsaan (PICK).Dia masih tidak tahu sama ada anaknya sudah diberi vaksin, atau apakah dia mendaftar untuk menerima suntikan itu, namun berharap agar kerajaan tidak melupakan mereka yang kini berada di balik jerisi besi penjara.“Dia tidak miliki telefon bimbit.“Walaupun saya dapat daftar vaksinasi untuk dia, saya tak dapat bawa dia hadiri janji temu,” kata Jahar.“Walaupun bimbang apa yang saya boleh buat adalah terus bergantung pada tuhan, berharap agar saya tidak dibiarkan tanpa sebarang maklumat mengenai anak kesayangan saya.”Pakar Kriminologi Akhbar Satar berkata PICK harus disegerakan untuk tahanan penjara, beliau memberi amaran sukar untuk membendung penularan virus jika tahanan tidak dimasukkan daripada usaha vaksinasi.“Tahanan harus diutamakan untuk vaksinasi kerana penjara mudah menjadi kluster Covid-19 memandangkan keadaannya yang sesak.“Jangkitan di penjara akan merebak seluruh staf penjara dan jika mereka juga dijangkiti Covid-19, maka siapa yang akan jaga tahanan?”Akhbar memberitahu MalaysiaNow tahanan yang hendak dibebaskan juga harus diberi vaksin.“Sekurang-kurangnya setelah mereka dibebaskan, mereka juga dapat bantu lindungi masyarakat.“Tahanan penjara juga manusia, dan mereka harus dilayan seperti orang lain dalam pelaksanaan vaksinasi,” katanya.Ketika ditanya sama ada tahanan di Sarawak diberi suntikan vaksin Covid-19, pengarah penjara negeri Mohamad Rosidek Musa mengatakan tidak.“Buat masa ini, mereka belum didaftarkan dan belum mendapat vaksin,” katanya kepada MalaysiaNow.Namun, beliau menambah jabatan itu kini sedang bekerjasama dengan jabatan kesihatan dan jawatankuasa pengurusan bencana tentang bagaimana menyelesaikan isu vaksinasi tahanan penjara.“Kami juga meletakkan SOP untuk tahanan sebelum mereka dibebaskan dari penjara,” katanya.“Mereka akan dikuarantin selama 14 hari di pusat transit dan ujian swab akan dilakukan. Jika ujian mereka negatif, barulah kami akan bebaskan mereka.”Sementara itu, Jahar masih menunggu berita mengenai anaknya.Dia mengenang semula perkara biasa diceritakan kepada Khairul semasa perbualan mingguan mereka.Dia akan mengingatkan Khairul untuk positif dan memberitahu sebagai bapa, dia percaya anak lelakinya itu boleh menjadi orang yang lebih baik.“Saya selalu pesan pada dia bahawa apa sahaja yang dia pernah lakukan waktu lalu, ia adalah masa lalunya.“Sebagai seorang bapa, saya terima semua kekurangannya dan saya akan tunggu sehingga hari dia dibebaskan.”


Syarikat telekomunikasi tawar panggilan percuma sempena Aidilfitri

Syarikat telekomunikasi tempatan akan menyediakan panggilan percuma ke semua rangkaian dalam negara mulai 10 malam ini hingga 10 pagi esok iaitu pada hari pertama Hari Raya Aidilfitri, kata Menteri Komunikasi dan Multimedia Saifuddin Abdullah.Beliau berkata kemudahan yang digerakkan oleh Suruhanjaya Komunikasi dan Multimedia (MCMC) itu dapat dinikmati semua pelanggan perkhidmatan syarikat telekomunikasi iaitu Celcom, Digi, Maxis, REDtone, TM Unifi, TIME dotCom, Tune Talk, U Mobile, Yoodo dan YES.“Setiap penyedia perkhidmatan akan memberikan tawaran panggilan percuma ini tertakluk kepada terma dan syarat masing-masing. Para pelanggan dinasihati untuk menghubungi penyedia perkhidmatan masing-masing bagi sebarang pertanyaan tentang tawaran perkhidmatan ini,” katanya dalam satu kenyataan hari ini.Menurut beliau, kemudahan itu diharapkan dapat membantu rakyat Malaysia untuk saling berhubung dan mengeratkan silaturahim dengan keluarga tersayang serta rakan taulan walaupun aktiviti ziarah dan kunjung-mengunjung tidak dibenarkan di bawah perintah kawalan pergerakan (PKP) yang berkuat kuasa mulai hari ini hingga 7 Jun depan bagi mengekang penularan pandemik Covid-19.Saifuddin dalam pada itu turut menzahirkan ucapan penghargaan kepada syarikat telekomunikasi dan rakyat Malaysia yang memberikan kerjasama dalam pematuhan PKP kali ini demi mengekang jangkitan Covid-19.“Sama-sama kita berdoa agar lekuk pandemik ini dapat dilandaikan dengan pengorbanan dan usaha semua pihak. InsyaAllah kita semua akan dapat meneruskan kehidupan dan kelangsungan hidup, untuk masa depan yang lebih baik,” katanya.


Taiping, kami sampai

Awal pagi Lee Keong dan aku sudah bersedia untuk meneruskan perjalanan ke Pulau Pinang.Anak buah aku Norita dan Hazlan duduk bersama kami ketika sarapan.“Dapek ke kereto nanti? Jauh Penang ni. Ado ko orang nak boronti?”Kakak aku agak risau apakah kami akan berjaya ke Pulau Pinang.“Mesti ada…Ipoh kita dah sampai.” Aku menjelaskan.“Terus ke Penang ko?” Kakak aku bertanya.“Nak singgah Taiping. Nak lawat cikgu kami. Dia duduk di Taiping. Dia dah beri alamat. Dia suruh cari kedai kasut dalam pekan Taiping.” Aku menjelaskan rancangan kami.“Dio ni. Cikgu ni Cino ko Melayu?” Kakak aku mahu penjelasan.“Cina… dia orang Taiping.” Aku menjawab. Lee Keong hanya duduk mendengar sambil minum teh.“Bungkus roti sikit. Nanti ko lapar.” Kakak aku membekalkan roti keping bermarjerin dengan taburan gula.“Yong, Lan bila nak balik kampung?” Aku bertanya pada Norita yang kini kami panggil Yong kerana dibesarkan di Perak.“Bila raya.” Yong menjawab.Mata Yong dan adiknya Hazlan memandang ke muka kakak aku untuk meminta pengesahan.Ayah mereka sudah keluar lebih awal.Pagi itu aku merasa sedih juga meninggalkan anak buah dan kakak aku.Lalu aku berjanji ketika pulang nanti akan singgah sekali lagi.“Nanti, balik nanti singgah lagi.” Aku berjanji.Kami mengambil bas menuju ke bandar Ipoh. Kami berhenti dalam kawasan bandar. Aku tak tahu pun arah dan jalan mana kami berhenti.“Mari kita tengok Ipoh.” Cadangan aku pada Lee Keong.Kami menyisir di tepi kedai.Mata terbuka luas melihat pekan Ipoh.Dari buku ilmu alam darjah enam ada bab mendulang dan bijih timah.Dari buku ilmu alam yang aku baca Ipoh merupakan bandar bijih timah. Perak dan Ipoh negeri dan bandar terkaya di Malaysia.Fakta ini aku lihat sendiri dari rumah-rumah banglo di kiri dan kanan laluan bas sebelum kami sampai ke Tambun.Kalau rumah besar menggunung pasti duit timbun berkepuk.Ipoh, dari apa yang aku baca berasal dari pokok Ipoh yang dikatakan beracun.Orang Asli menggunakan getah Ipoh ini sebagai racun untuk menyumpit binatang buruan.Aku rasa pelik juga kisah racun Ipoh ini tidak pula aku dengar dari Sakai yang tinggal di Jelebu.Tahun 1968, aku menapak dalam pekan Ipoh tanpa haluan. Mata budak kampung dari Jelebu terbuka untuk melihat pekan terkaya di Malaysia.Kedai-kedai semuanya milik Cina. Watak ini sama seperti bandar Kuala Lumpur dan Seremban.Pekerja dalam kedai, jurujual semuanya orang Cina.Hakikatnya di Ipoh ini aku tak nampak orang lain melainkan orang Cina.Kedai Cina, kereta Cina pejalan kaki pun Cina.Aku merasa begitu asing macam aku dalam negara lain.Kami tidak berselisih dengan achi atau tambi atau abang atau minah.Aku sahkan tahun 1968 Ipoh ini pekan Cina.Agak berbeza dengan Kuala Lumpur yang ada juga orang yang bukan Cina lalu lalang di sana-sini.Tapi bukan di Ipoh pagi tahun 1968 ketika aku dan Lee Keong mundar-mandir tanpa haluan.Menapak merayau dan membuka mata tiba-tiba aku terserempak dengan Panggung Wayang Ruby.Mustahil aku akan melupakan panggung ini.Ini pasti abang kepada Panggung Ruby di Kuala Kawang.Panggung Ruby di Ipoh lebih gah, bangunan batu lebih besar terletak di bucu jalan.Ketika aku di hadapan Panggung Ruby poster gambar wayang Cina terpampang.Berjalan menapak tanpa tujuan kami ternampak abang polis. Ini abang polis Melayu.Lalu aku bertanya arak jalan ke Taiping.“Jauh juga. Kena ambil jalan depan ini ke arah Sungai Siput, ke Kuala Kangsar….baru jumpa Taiping. Nak naik bas ke?” Abang polis memberi penerangan.“Tak…. kami hitch hiking. Tumpang kereta orang. Terima kasih bang.” Aku menjawab.Jauh juga kami berjalan untuk keluar dari pekan Ipoh. Aku rasa sama jauhnya macam kami nak keluar dari Kuala Lumpur. Bandar Ipoh ini memang besar.Matahari makin terik. Akhirnya terjumpa tanda jalan arah ke Sungai Siput.Kami di tepi jalan berdiri menunggu kereta lalu dengan sabar.Bila aku letih berdiri Lee Keong akan berdiri menghulur tangan berharap ada pemandu kereta yang faham akan niat kami mahu menumpang.Kunci hitch hiking ini agak mudah. Wajib keluar dari pusat bandar.Cari jalan yang lurus dan senang untuk pemandu melihat dari jauh.Jalan lurus yang agak panjang agar mudah untuk pemandu berhenti jika terlepas pandang.Elakkan menunggu di simpang jalan.Terlalu banyak kereta pun musuh. Terlalu kurang kereta pun musuh.Perhatikan kereta yang hanya ada pemandu.Si pemandu mungkin mahu teman berborak jika perjalanan jauh.Kami tidak mencuba lori atau van.Bila nampak bas kami akan menghala pandangan ke arah lain untuk memberi faham kepada pemandu yang kami bukan bakal penumpang.Aku ingat lagi pesanan abah aku: “Jangan naik lori balak”.Banyak kereta lalu akhirnya sebuah kereta berhenti terlajak ke hadapan.Kami berkejar ke hadapan dan pemandu mengundur ke belakang. Kereta abang Cina.“Sungai Siput.” Dia bersuara.“Boleh.” Aku menjawab. Sebenarnya aku tak tahu pun apakah Sungai Siput ini pekan atau kampung.Kami naik. Kereta berjalan. Abang Cina bercakap Cina dengan Lee Keong yang duduk di hadapan.Aku di belakang hanya mendengar suara.Tapi aku tahu pasti pertanyaan yang sama dari setiap pemandu.Dan kami pun sudah bersedia untuk memberi jawapan yang kami ulangi berkali-kali.Hampir semua pemandu akan bertanya apakah kami ini pengakap.Di mana Jelebu? Hendak ke mana tujuan akhir? Bawa banyak duit ke?Abang Cina memberhentikan kami di tepi pekan Sungai Siput.Aku ternampak sebuah bangunan seperti panggung wayang yang semuanya tulisan Cina.Sungai Siput pekan kecil. Kedai sederet bangunan kedai di kiri dan kanan jalan.Lalu aku tergambar pekan Sungai Siput ini sama seperti pekan Beranang.Ada kedai papan, ada kedai batu dan ada kedai setengah batu dan setengah papan.Aku tak tahu sejarah Sungai Siput. Tapi yang pasti wilayah ini pasti bersangkutan dengan bijih.Mungkin juga Sungai Siput ini seperti pekan Titi di Jelebu yang asalnya Kampung Baru Cina kemudian membesar lalu menjadi pekan.Kami menapak meninggalkan pekan Sungai Siput. Di bawah pokok kayu besar di tepi jalan kami berhenti.Aku membuka bekal roti. Kami mengalas perut.Sebuah kereta berhenti. Kali ini pakcik Melayu yang memandu Morris Minor.Aku amat kenal dengan kereta jenis ini. Ini bukan kerana aku meminati kereta. Tidak.Aku kenal kereta jenis ini kerana di Kuala Klawang ada dua buah Morris Minor yang berwarna biru muda.Satu dimiliki oleh Mister Jai Singh dan satu lagi dimiliki oleh Mister Tay.Mereka berdua ini guru yang mengajar di SMUJ.“Nak ke mana?” Pakcik Melayu bertanya sambil membuka pintu kereta.“Taiping.” Aku menjawab.“Masuklah. Saya nak ke sana.”Aku duduk di hadapan. Lee Keong di belakang.“Ada apa di Taiping?” Pakcik bertanya.“Rumah Mister Tay, dia guru kami.” Penjelasan dari aku.Kemudian kami bercerita tentang Jelebu yang kering dan Taiping yang basah.“Wah Cikgu Tay kau ni nasib baik, dapat rasa tempat basah dan tempat kering. Kau berdua ni murid baik dia. Dah abis belajar pun masih ingat. Bagus, bagus. Ingat pada guru yang mengajar kita, kena rotan pun tak pa… kita ingat semua.” Pakcik ketawa.“Pakcik kerja apa?” Kali pertama aku bertanya hal pekerjaan.“Dulu pernah jadi guru sementara, macam kau orang lepas periksa Cambridge jadi guru kemudian kerja pejabat kerajaan. Pakcik orang Selama, nak jumpa anak di Taiping.” Pakcik berumur 50-an bersurah.Kami hanya mendengar nama Selama. Kami tak tahu pun ini pekan, kampung atau daerah.“Jap lagi Sungai Perook… ini jambatan raje.” Tiba-tiba pakcik ini bersuara dengan loghat Perak.Mata aku terbeliak memandang Sungai Perak. Cukup besar. Inilah pertama kalinya aku melihat sungai yang begini besar.Aku selalu mendengar tentang Sungai Perak dan Sungai Pahang.Dua sungai yang besar dan panjang di Semenanjung Malaysia.Aku menjulur kepala keluar tingkap kereta. Sungai ini memang besar lima kali besarnya dari Sungai Klawang yang melintas belakang rumah aku.Aku tak percaya bila aku ternampak dalam sungai ini ada pula pulau dengan tumbuhan pokok kayu. Sungai yang ada pulau ini sudah menjadi laut.“Mesti banyak ikan.” Aku memberikan pandangan.“Ni dari Tasik Temenggor, Lenggong. Ikan banyak, ikan Tapah besar anak lembu, boleh makan anak kambing pun ada.” Pakcik bercerita.Aku hanya mendengar surah pakcik ini. Dari buku ilmu alam yang aku baca Sungai Perak ini sungai terpanjang di Semenanjung Malaysia.“Ha, itu simpang ke Kuala Kangsor, Raje Perokk. Istana di sana, sungei lalu depan istana….kite tak masuk… kite terus ke Taipeng.” Loghat Perak makin pekat.Kami lalu di wilayah kampung Melayu. Kiri dan kanan ada sawah dan kebun getah.Kemudian sampai ke jalan lurus, jauh di hadapan gunung kapur.Di bawah gunung kapur ini ialah sawah luas terbentang. Ada laluan kereta api di hadapan gunung kapur ini.“Ini Padang Rengas, depan tu Bukit Berapit.” Pakcik menjadi pemandu pelancong yang baik.Bila aku lihat gunung kapur , bila aku ternampak sawah yang mula menguning dan laluan kereta api, aku teringat akan poster Kereta Api Tanah Melayu (KTM) yang aku lihat terpampang di dinding stesen kereta api Seremban.Aku memandang ke luar tingkap kereta dengan penuh kegembiraan. Akhirnya aku bertemu dan ternampak dari mana gambar poster ini dirakam.Morris Minor mula mendaki Bukit Berapit.Aku melihat Bukit Berapit ini agak kecil berbanding dengan Bukit Tangga jalan dari Seremban ke Jelebu.Bukit Tangga panjangnya empat batu naik dan empat batu turun, dan setengah batu jalan mendatar antara menurun dan mendaki.Bengkang bengkok Bukit Tangga macam ular dipalu.Kami melintasi kampung Melayu yang dipagari oleh pokok durian dan pokok buah-buah.Baru aku sedar di Ipoh dan di Sungai Siput tak ada Melayu.Orang Melayu berkampung di wilayah pertanian yang juah dari Ipoh.“Ini Simpang, ke depan Tanjung.. kita belok masuk Taipen.” Loghat Perak datang lagi.“Berhenti kat stesen bas… nanti kau carilah cikgu kamu.”Pak Cik membawa kami ke stesen bas Taiping. Kami bersalaman.“Jangan lupa, nanti tulis pengalaman kau ni.” Kata-kata akhir dari pakcik Morris Minor.Sekarang tugas kami ialah mencari kedai kasut.Dengan alamat dalam tangan kami tidak risau.Yang kami risau jika Mister Tay berada di luar Taiping walaupun sekolah masih bercuti.Dia tidak mungkin berada di Kuala Klawang atau Seremban.Akhirnya kami bertemu kedai kasut yang dicari.Kepada tuan kedai kami terangkan siapa kami.Tuan kedai pakcik Cina menyantuni kami dengan baik.Meminta kami duduk. Dia memanggil anak muda lelaki belasan tahun dan bercakap dalam bahasa Cina.Anak muda ini berbasikal hilang sebentar. Kemudian dia muncul kembali dalam kedai.“He is at home.. Waiting for you, follow me. My name is Chen.”Anak muda mengajak kami mengekor basikal dia. Kami berjalan tidak jauh. Ke arah stesen kereta api.“Hisham, Lee Keong. You arrived. Come in.”Mister Tay muncul di pintu dan menjemput kami naik tangga batu rumah papan.“My father-in-law lives here. He works with KTM, Chen is my brother-in law. Kedai kasut, my uncle runs that shop.”Baru aku tahu anak muda berbasikal itu adik ipar Mister Tay.Kedai kasut milik bapak saudara Mister Tay.“There is an empty room.. you can rest. And we had diner later. Chen help you friend.”Mister Tay berundur dan kami dibantu oleh Chen masuk ke bilik.Aku ingat lagi malam itu kami makan di meja bulat.Mister Tay menjadikan kami tamu yang selesa.Isteri Mister Tay muncul sebentar di meja makan kemudian beredar.Keluarga ini membiarkan kami bertiga “warga Jelebu” di meja makan.“Tomorrow what are you going to do? There is the Museum, Lake Garden. What else to see?” Mister Tay memberi cadangan.Malam itu aku tidur dengan selesa di rumah banglo kayu bertangga batu milik KTM.Esok aku akan merayau di Taiping.


Keputusan LDP sertai PN akan dipertimbangkan, kata Hajiji

Keputusan Parti Liberal Demokratik (LDP) untuk menyertai Perikatan Nasional (PN) akan dipertimbangkan sebaiknya, kata Pengerusi PN Sabah Hajiji Noor.Ketua menteri Sabah itu berkata apa yang paling penting sekarang adalah untuk PN serta Gabungan Rakyat Sabah (GRS) menyatukan rakyat melalui parti yang menerima perjuangan gabungan berkenaan.“Jadi kita terbuka dengan cadangan itu (LDP menyertai PN)…sudah tentu kita akan pertimbangkan apabila tiba masanya nanti,” kata kepada pemberita selepas merasmikan Hala Tuju Sabah Maju Jaya (SMJ) hari ini.Beliau berkata demikian bagi mengulas kenyataan LDP semalam yang menyatakan Majlis Tertinggi parti berkenaan telah meluluskan usul untuk parti tempatan Sabah itu menyertai PN.Presiden LDP Chin Su Phin dilaporkan berkata parti itu membuat keputusan tersebut selepas melihat kesungguhan PN yang diterajui Perdana Menteri Muhyiddin Yassin menyelesaikan masalah rakyat terutama ketika berdepan cabaran Covid-19 ketika ini.LDP, ditubuhkan pada 1989, sebelum ini merupakan parti komponen Barisan Nasional (BN) sebelum bertindak keluar selepas daripada gabungan itu selepas Pilihan Raya Umum Ke-14 (PRU14) pada 2018 dan bekas presiden parti itu, Chong Kah Kiat merupakan ketua menteri Sabah yang ke-13 dari 2001 hingga 2003.


Leissner dapatkan saya kerja, kata anak Najib

Nooryana Najwa Najib, anak perempuan kepada bekas perdana menteri, Najib Razak mengakui mendapat kerja di sebuah firma pelaburan melalui Tim Leissner, salah seorang dari dua eksekutif Goldman Sachs yang terlibat dalam kes rasuah berkait 1MDB.Memberikan respons terhadap keterangan saksi oleh Leissner dalam perbicaraan di New York, Nooryana yang merupakan graduan politik antarabangsa berkata, Leissner memperkenalkannya kepada kumpulan dana pelaburan TPG, sambil menambah latar pendidikannya “sesuai” dalam urusan mengumpul dana pelaburan.“Saya jalani temu duga bagi jawatan penganalisis pelatih di pejabat TPG London. Ya, saya seorang pelatih,” tulisnya dalam satu hantaran Facebook.“Ini bermakna anda berada di tahap paling bawah firma itu. Skop kerja yang dipertanggungjawabkan kepada anda adalah kerja-kerja renyah pejabat. Antara kerjanya, saya perlu hadap PowerPoint, mesin fotostat, bawa kopi dan hantar barang.”Nooryana juga berkata TPG mempunyai proses ketat dalam budaya kerjanya, disebabkan kedudukan bapanya dalam kerajaan, dia tidak dibenarkan untuk menyertai atau bekerja dalam urusan akaun pelabur dari Malaysia.Leissner yang merupakan bekas pengerusi Goldman di Asia Tenggara kini menjadi saksi utama di mahkamah terhadap Roger Ng yang didakwa menerima jutaan dolar dalam bentuk rasuah bagi membantu menyelewengkan wang dari 1MDB.Ng mengaku tidak bersalah terhadap beberapa pertuduhan bersubahat dalam pengubahan wang haram dan melanggar undang-undang anti rasuah.Pada 22 Februari, Leissner memberitahu mahkamah Goldman perlu mendapatkan kerja untuk anak Najib di bank itu sebagai balasan bagi tawaran perniagaan yang menguntungkan.Leissner juga memberitahu juri bahawa Ng menghantar e-mel kepadanya mengatakan mereka akan “usahakan supaya mereka (anak Najib) untuk menyertai Goldman”.Bagaimanapun beliau akhirnya hanya dapat membantu anak Najib itu untuk bekerja di TPG.Dalam pada itu, Nooryana berkata pertemuan bersama Leissner dan Ng “tidak lain, hanyalah peluang untuk lebih banyak belajar mengenai program penganalisis Goldman Sachs yang mencabar “.“Mana-mana senior kolej akan beritahu anda yang anda perlu buat kerja-kerja asas dan jalinkan rangkaian dengan profesional dalam industri bagi mendapatkan kerja yang kompetitif dan selari dengan minat anda,” tambahnya.“Benar, saya ada bertanya sama ada Goldman Sachs mempunyai jawatan yang memerlukan pelbagai kemahiran. Saya disiapkan untuk jalani temu duga dengan mereka. Dan benar, saya diberitahu Goldman Sachs mempunyai perniagaan dengan kerajaan Malaysia, dan ia boleh jadi konflik kepentingan (untuk saya).”Selepas mendapat kerja sebagai pelatih di TPG, Nooryana berkata dia bekerja di sana sekitar 11 bulan sebelum dinaikkan pangkat sebagai penganalisis sepenuh masa melalui penilaian prestasi dalaman firma tersebut.Dia kemudiannya dipindahkan ke TPG Hong Kong di mana dia bekerja di sana selama dua tahun setengah bagi mengusahakan pengumpulan dana pelaburan TPG Asia.“Akhirnya, saya tinggalkan TPG pada Jun 2015 bagi menumpukan perhatian pada perniagaan sendiri dan memohon untuk menyambung pendidikan saya.”Dalam sebuah hantaran Facebook semalam, Najib berkata tiada seorang pun daripada anaknya ditawarkan kerja di Goldman Sachs.Namun beliau mengakui Leissner memperkenalkan kepada anaknya peluang kerja di TPG namun firma tersebut tiada kaitan dengan bank AS tersebut.“Anak saya yang pernah bekerja di TPG Capital bukanlah satu rahsia.“Anak saya memang pernah bekerja selama setahun sahaja dengan jawatan junior di situ,” katanya.


California tamatkan SOP pemakaian pelitup muka 15 Februari depan

Arahan pemakaian pelitup muka di negeri California AS akan tamat pada 15 Februari berikutan penurunan kadar kes Covid-19, lapor Sputnik.“Kadar kes California menurun sebanyak 65% sejak kemuncak Omicron. Kemasukan ke hospital di seluruh negeri juga stabil. Tempoh keperluan pelitup muka di seluruh negeri akan tamat pada 15/2,” kata Gabenor Gavin Newsom pada hari Isnin menerusi ciapan di Twitter.Newsom dalam tweet itu juga menggalakkan warga California untuk mendapatkan vaksin dan meningkatkan daya tahan terhadap Covid-19.California pada Disember menjadi negeri pertama yang merekodkan lebih lima juta kes Covid-19 disebabkan penularan pantas varian Omicron.


Suntikan dos penggalak lepasi 6 juta

Sebanyak 22,855,374 individu atau 97.6% populasi dewasa di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 98.9% atau 23,148,776 individu daripada golongan itu telah menerima sekurang-kurangnya satu dos vaksin.Sementara itu, 2,753,927 individu atau 87.5% remaja berusia 12 hingga 17 tahun telah melengkapkan vaksinasi manakala 2,846,238 individu atau 90.4% telah menerima sekurang-kurangnya satu dos vaksin Covid-19.Dalam pada itu, statistik harian menunjukkan sejumlah 205,259 dos vaksin telah diberikan semalam melibatkan 3,419 dos pertama, 4,719 dos lengkap dan 197,121 dos penggalak.Perkembangan itu menjadikan jumlah kumulatif pemberian vaksin menerusi Program Imunisasi Covid-19 meningkat kepada 57,515,286 dos dengan 6,109,673 daripadanya adalah dos penggalak.


PM Palestin kecam hasrat Liz Truss pindah kedutaan Britain ke Baitulmaqdis

Perdana Menteri Palestin Mohammed Ishtaye berkata pada Isnin bahawa hasrat Britain untuk memindahkan kedutaannya di Israel ke Baitulmaqdis "adalah melanggar undang-undang antarabangsa," lapor Xinhua.
Memindahkan kedutaan British ke Baitulmaqdis "akan menjejaskan hubungan dua hala dengan Palestin dan negara Arab serta Islam, serta mengeluarkan Britain daripada sebarang usaha di peringkat antarabangsa untuk mencapai penyelesaian bagi menamatkan konflik di Palestin," kata Ishtaye pada mesyuarat mingguan kabinet.
“Kerajaan Palestin menyuarakan kebimbangan terhadap kenyataan Perdana Menteri baru Britain, Liz Truss dan janjinya untuk menyemak kembali lokasi kedutaan Britain bagi tujuan pemindahan dari Tel Aviv ke Baitulmaqdis.
"Sebarang perubahan dalam status quo di Baitulmaqdis akan menjejaskan penyelesaian dua negara," kata Ishtaye.
Palestin mahu menubuhkan sebuah negara merdeka bersama Israel di wilayah yang diduduki Israel sejak 1967, termasuk Tebing Barat dan Gaza, dengan Baitulmaqdis Timur sebagai ibu kotanya, manakala Israel berkeras agar seluruh Baitulmaqdis dijadikan ibu negaranya.


‘Serupa negara polis’: peguam kecam keperluan permit polis untuk wakili anak guam

Kumpulan peguam menyuarakan keraguan hari ini susulan keperluan memohon permit polis bagi menghadiri perbicaraan mahkamah sepanjang tempoh sekatan penuh pergerakan di bawah perintah kawalan pergerakan (PKP) selain turut menggesa sekatan yang tidak perlu sehingga menetapkan duluan (precedent) berbahaya.Koordinator Lawyers for Liberty (LFL) Zaid Malek berkata permohonan permit polis bagi mewakili anak guam melanggar hak orang awam untuk diwakili peguam yang termaktub dalam Artikel 5(3) Perlembagaan Persekutuan.“Peguam-peguam hanya pergi ke mahkamah untuk mewakili anak guam mereka, bukan membuat perkara lain,” katanya dalam satu kenyataan hari ini.“Jadi kenapa perlu permohonan permit polis, yang memberikan kuasa kepada polis untuk menafikan perwakilan guaman kepada klien jika mereka putuskan untuk membuat demikian?”Menteri Undang-Undang Takiyuddin Hassan semalam berkata perkhidmatan guaman akan dibenarkan untuk beroperasi sepanjang tempoh sekatan pergerakan penuh walaupun sektor tersebut tidak disenaraikan dalam perkhidmatan perlu.Beliau berkata peguam yang terlibat dalam pendengaran mahkamah bagi pertuduhan baru, perintah reman dan pelbagai jenayah memerlukan permit perjalanan daripada polis sedangkan syarikat korporat dan peguam-peguam korporat dan perniagaan pula perlu mendapatkan kebenaran daripada kementerian perdagangan antarabangsa dan industri (Miti).Zaid berkata permohonan-permohonan itu akan menyukarkan proses kes-kes jenayah yang disifatkan sukar dijangka dan berlaku pada saat-saat akhir.“Peguam-peguam hanya menerima arahan pada saat-saat akhir dan mungkin tidak memiliki dokumen-dokumen yang diperlukan bagi membuktikan mereka memiliki kes di mahkamah, lebih-lebih lagi dengan klien yang berdepan pertuduhan baru atau permohonan reman yang hanya didaftarkan oleh mahkaman pada pagi kes tersebut didengar.”Zaid berkata akses kepada badan kehakiman tidak sepatutnya bergantung kepada kebenaran badan penguatkuasaan yang mungkin memiliki kepentingan terhadap mereka yang ditahan.“Memberikan kuasa kepada polis untuk memutuskan sama ada peguam-peguam boleh pergi ke mahkamah untuk mewakili klien mirip seperti amalan negara polis.”Beliau berkata kerajaan perlu memainkan peranan memastikan sistem keadilan terus beroperasi sambil menambah ia hanya boleh dilaksanakan jika peguam diberikan akses bebas bagi mewakili anak guam di mahkamah tanpa memerlukan “budi bicara polis”.“Akta Pencegahan dan Pengawalan Penyakit Berjangkit 1988 tidak membenarkan sekatan kebebasan asasi yang dilindungi di bawah Perlembagaan Persekutuan,” katanya.


Kematian Maradona, Argentina berkabung 3 hari

Pemerintah Argentina pada Rabu mengumumkan negara berkabung tiga hari atas kematian legenda bola sepak Diego Armando Maradona, lapor agensi berita Xinhua.“Presiden memutuskan seluruh  negara akan berkabung tiga hari bermula dari hari (kematiannya),” kata kenyataan Pejabat Presiden.Maradona meninggal dunia pada Rabu akibat serangan jantung di kediamannya di daerah Tigre, utara Buenos Aires.Bekas pemain dan jurulatih pasukan bola sepak Gimnasia y Esgrima La Plata itu pernah menjalani pembedahan selepas diserang strok pada awal November.Maradona menyambut hari lahirnya ke-60 pada 30 Oktober.


Program i-Sinar KWSP diperluas kepada 8 juta pencarum terjejas

Program i-Sinar Kumpulan Wang Simpanan Pekerja (KWSP) akan diperluaskan kepada semua ahli yang terjejas dengan lapan juta pencarum bakal mendapat manfaat kata Menteri Kewangan Tengku Zafrul Aziz.Beliau mengumumkan had pengeluaran i-Sinar juga dinaikkan daripada RM6,000 kepada RM10,000, membabitkan peruntukan RM70 bilion.Beliau berkata demikian ketika menggulung perbahasan Rang Undang-Undang (RUU) Perbekalan Belanjawan 2021 peringkat dasar di Dewan Rakyat, hari ini.Kelonggaran itu diberi tanpa mengira sama ada pencarum terbabit terjejas pendapatan akibat hilang pekerjaan atau pekerja yang mengalami pengurangan pendapatan.Beliau menambah, syarat baru itu turut merangkumi semua pencarum dalam sektor pekerjaan formal dan bekerja sendiri atau masih aktif mencarum atau sebaliknya.“Selagi terjejas pendapatan dengan ketara, bolehlah mengeluarkan simpanan daripada Akaun 1 KWSP.“Daripada dua juta ahli yang layak sebelum ini, i-Sinar kini kita buka kepada lebih lapan juta ahli.”Kelonggaran itu diberi tanpa mengira sama ada pencarum terbabit terjejas pendapatan akibat hilang pekerjaan atau pekerja yang mengalami pengurangan pendapatan.Tengku Zafrul turut mengumumkan, mereka yang sebelum ini hanya dibenarkan mengeluarkan maksimum RM9,000 ini dibenarkan membuat pengeluaran sehingga RM10,000.Mengulas mengenai moratarium katanya semua rakyat yang layak dapat akan diberikan secara automatik.Katanya, golongan B40 mendapat lanjutan moratorium secara automatik sementara golongan M40 hanya perlu buat self-declaration untuk teruskan moratorium.“Pelbagai pihak mempunyai persepsi yang berbeza mengenai belanjawan ini ertinya Belanjawan 2021 tidak lain tidak bukan dirangka untuk kelangsungan hidup rakyat dan ketahanan ekonomi negara.“Jelas sekali terdapat beberapa isu yang dapat perhatian dalam tiga kategori utama. Pertama bantuan aliran tunai rakyat perniagaan, bantuan tunai langsung dan ketiga bantuan kurangkan kadar pengangguran.“Sehubungan itu, saya tidak mahu berdolak-dalik dan marilah kita berbicara tentang isu moratorium dan KWSP. Sebanyak 36 orang ahli Parlimen membangkitkan soalan-soalan moratorium. Saya menegaskan moaratorium bukan untuk sebilangan kecil tapi tersedia untuk semua rakyat.“Tidak kira B40, M40 dan T20 semua layak mendapat dalam bentuk penangguhan, pengurangan dan penjadualan semula.”Sebelum ini 82 ahli Parlimen mengambil bahagian membangkitkan pelbagai persoalan berhubung Belanjawan 2021.


Negeri Sembilan cadang bubar DUN 1 Jun

Menteri Besar Negeri Sembilan Aminuddin Harun mencadangkan Dewan Undangan Negeri (DUN) negeri itu dibubarkan pada 1 Jun ini bagi memberi laluan kepada Pilihan Raya Negeri (PRN).
Beliau yang juga Naib Presiden PKR bagaimanapun berkata cadangan itu akan dibincangkan terlebih dahulu bersama Majlis Presiden Pakatan Harapan (PH).
“Kita belum bincang dengan Majlis Presiden, tapi cadangannya bubar pada 1 Jun, hanya cadangan, esok-esok (adakan) perbincangan mungkin akan berubah (tarikh bubar). Kita juga akan ada mesyuarat menteri besar hujung bulan dua ini, kita akan bincang secara tidak formal, insya-Allah.
“… Jun bubar, lepas itu terpulang kepada Suruhanjaya Pilihan Raya (SPR) nak buat PRN bila dalam tempoh 60 hari (lepas bubar DUN).. maknanya bersama (negeri lain), tak ada masalah,” katanya kepada pemberita ketika menghadiri Majlis Sambutan Tahun Baharu Cina di Seremban hari ini.
Semalam, Menteri Besar Kedah Muhammad Sanusi Md Nor memberi bayangan bahawa DUN Kedah akan dibubarkan selepas pertengahan Jun mengambil kira beberapa faktor termasuk bulan Ramadan, sambutan Aidilfitri, tempoh ibadah haji serta sambutan Aidiladha.
Selain Negeri Sembilan dan Kedah, empat lagi negeri yang akan mengadakan PRN tahun ini ialah Selangor, Pulau Pinang, Kelantan dan Terengganu.


KM Sarawak harap Ismail teruskan polisi pentadbiran Muhyiddin berhubung Sarawak

Ketua Menteri Sarawak Abang Johari Openg menggesa Perdana Menteri Ismail Sabri Yaakob untuk terus prihatin berhubung kepentingan negeri itu seperti yang telah ditunjukkan bekas perdana menteri Muhyiddin Yassin sebelum ini.Dalam perutusan sambutan Hari Kebangsaan ke-64, beliau berkata kepimpinan baru harus menyambung usaha-usaha untuk mengembalikan hak-hak Sarawak berhubung sumber minyak dan gas.“Saya, seperti anak-anak Sarawak yang lain, juga ingin melihat hak dan keistimewaan Sarawak seperti yang termaktub dalam Perlembagaan dan Perjanjian Malaysia 1963 dihormati oleh Kerajaan Persekutuan dan dikuatkuasakan seperti yang sepatutnya.“Saya amat berharap kepimpinan Kerajaan Persekutuan yang baru sahaja mengambilalih tampuk kepimpinan Kerajaan Pusat akan terus menghormati hak dan keistimewaan negeri ini dan terus prihatin terhadap keinginan rakyat Sarawak supaya mana-mana hak yang sudah terhakis dikembalikan kepada negeri ini,” katanya.Beliau turut berterima kasih kepada Muhyiddin di atas usaha kerajaan pusat untuk mengembalikan hak-hak Sarawak berhubung jualan minyak dan gas selain pembayaran cukai hasil.He also thanked Muhyiddin for his efforts to grant Sarawak’s rights over oil and gas sales as well as tax revenue payments.“Saya mengucapkan terima kasih kepada kepimpinan tertinggi Kerajaan Persekutuan dalam tempoh 17 bulan yang lepas kerana telah menunjukkan keprihatinan kepada impian rakyat Sarawak yang ingin menikmati hasil mahsul yang keluar dari perut bumi mereka sendiri walaupun mereka akur bahawa sebahagian perlu disumbang kepada pembangunan negara keseluruhannya,” katanya.Pada Mac tahun lalu, 18 ahli Parlimen GPS menyokong Muhyiddin sebagai perdana menteri susulan peletakan jawatan oleh Dr Mahathir Mohamad.Dua bulan selepas Muhyiddin mengangkat sumpah, firma minyak negara Petroas bersetuju untuk menyelesaikan cukai jualan sebanyak RM2 bilion kepada Sarawak.Cukai jualan yang dikenakan kepada Petronas oleh kerajaan negeri dilihat sebagai kompensasi bagi janji pembayaran 20% royalti yang tidak ditunaikan oleh kerajaan Pakatan Harapan.


Pesakit Covid-19 tahap akhir semakin meningkat di seluruh negara

Bilangan pesakit Covid-19 kategori 4 dan 5 yang diperoleh daripada Pusat Kesiapsiagaan dan Tindak Cepat Krisis Kebangsaan (CPRC) perkhidmatan hospital di seluruh negara menunjukkan trend peningkatan bermula April lepas iaitu 6,751 kes kepada 30,287 kes pada Mei.Menteri Kesihatan Dr Adham Baba berkata peningkatan kes bagi kedua-dua kategori tersebut dijangka meningkat bulan ini memandangkan setakat semalam, terdapat 22,857 kes direkodkan di seluruh negara.Pesakit kategori 4 adalah mereka yang memerlukan oksigen manakala kategori 5 adalah pesakit yang memerlukan bantuan pernafasan.Berikutan situasi melibatkan kategori 4 dan 5 itu, Dr Adham pada sidang media mengenai perkembangan Program Imunisasi Covid-19 Kebangsaan bersama Menteri Penyelaras program itu Khairy Jamaluddin berkata kapasiti penggunaan katil di unit rawatan rapi (ICU) kini mencapai 97%.Menurutnya, ketika ini terdapat 1,767 katil ICU di seluruh negara termasuk di hospital kerajaan dan hospital Angkatan Tentera Malaysia (ATM) dan jumlah pesakit yang sedang menjalani rawatan rapi adalah 1,161 orang manakala 452 pesakit memerlukan bantuan pernafasan.Dalam perkembangan lain, Dr Adham berkata kerajaan menetapkan klinik dan pusat perubatan swasta untuk menyediakan bil terperinci bagi penjualan perkhidmatan ujian Covid-19 di premis mereka, sekiranya kos dikenakan melebihi harga siling setiap jenis ujian seperti ditetapkan kementerian kesihatan (KKM).Kerajaan sebelum ini menetapkan harga siling bagi ujian saringan Tindak Balas Berantai Polimerase (RT-PCR) berharga RM150, rapid molecular yang membolehkan ujian diperoleh dengan pantas pada harga RM270, kit ujian pantas (RTK) Antigen pada harga RM60 dan ujian pantas mengesan antibodi pada kadar RM50 di Semenanjung.Di Sabah dan Sarawak pula, harga siling RT-PCR ditetapkan sebanyak RM200, RM350 bagi ujian rapid molecular, RM80 bagi RTK Antigen dan RM70 bagi ujian pantas antibodi.Dr Adham berkata orang ramai boleh membuat aduan kepada CPRC dan Cawangan Kawalan Amalan Perubatan Swasta (CKAPS) sekiranya klinik atau pusat perubatan swasta mengenakan harga tidak berpatutan untuk ujian saringan Covid-19.“Kita buka ruang untuk orang ramai buat aduan jika dikenakan caj dengan harga tidak berpatutan,” katanya.


Banjir di Pahang, Kelantan, Perak, Terengganu makin buruk

Keadaan banjir di Pahang, Kelantan, Terengganu dan Perak bertambah buruk pagi ini berikutan hujan lebat yang masih berterusan menyaksikan jumlah mangsa banjir yang dipindahkan ke pusat pemindahan sementara (PPS) di negeri terlibat terus meningkat.Bagaimanapun, keadaan banjir di Johor dan Sabah beransur pulih dengan jumlah mangsa terus berkurangan di PPS.Di Pahang jumlah mangsa banjir terus meningkat melibatkan 24,257 mangsa yang ditempatkan di 281 pusat pemindahan di sembilan daerah negeri ini.Portal Info Bencana Jabatan Kebajikan Masyarakat (JKM) melaporkan daerah Temerloh mencatatkan jumlah mangsa banjir tertinggi iaitu 5,764 diikuti Maran (5,275), Kuantan (3,461), Lipis (2,551), Jerantut (2,455), Raub (2,182), Rompin (986), Pekan (859) dan Bera (724).Portal berkenaan turut memaklumkan Sungai Pahang di daerah Bera, Maran, Pekan, Jerantut,Temerloh dan Kuantan sudah telah melepasi tahap bahaya.Sementara itu, pemegang konsesi Lebuhraya Pantai Timur Fasa 1 (LPT) ANIH Berhad menerusi laman Twitter memaklumkan laluan KM113 dan KM115 di Lanchang masih ditutup di kedua-dua hala susulan kenaikan air.Turut ditutup laluan di KM84 persimpangan Lanchang ke persimpangan Karak menghala Kuantan.Di Kelantan, jumlah mangsa banjir di lima jajahan negeri ini menunjukkan peningkatan ketara apabila 4,829 mangsa ditempatkan di 64 PPS, berbanding 2,142 mangsa petang semalam.Menurut aplikasi Info Bencana Jabatan Kebajikan Masyarakat (JKM), jajahan Jeli kekal merekodkan bilangan penduduk yang terjejas teruk iaitu 1,688 mangsa, manakala Kuala Krai (1,455), Gua Musang (775 mangsa), Pasir Mas (469) dan Tanah Merah (442).Sementara itu, menurut infobanjir.water.gov.my, enam batang sungai di negeri ini merekodkan bacaan melepasi paras bahaya iaitu Sungai Lebir di Tualang, Kuala Krai 36.46 meter (m) (bahaya 35.00 m), Sungai Kelantan di Kuala Krai 28.60 m (bahaya 25.00 m) dan Sungai Kelantan di Kusial, Tanah Merah 18.17 m (bahaya 16.00 m).Selain itu, Sungai Golok di Jenob 23.67 m (bahaya 23.50 m), Sungai Golok di Rantau Panjang 10.63 m (bahaya 9.00 m) dan Sungai Galas di Dabong 40.96 m (bahaya 38.00 m).Di Terengganu, Ketua Sekretariat Jawatankuasa Pengurusan Bencana Negeri, Lt Kol (PA) Che Adam A Rahman memaklumkan jumlah mangsa banjir terus meningkat kepada 5,243 mangsa setakat 8 pagi ini berbanding 910 mangsa pada 3 petang semalam.Menurutnya, ketika ini terdapat 39 PPS beroperasi dengan daerah paling teruk terjejas ialah Kemaman melibatkan seramai 4,074 mangsa diikuti Dungun (849), Hulu Terengganu (219), Besut (94) dan Setiu (tujuh).Dalam pada itu, Jabatan Pengairan dan Saliran melaporkan stesen bacaan tujuh sungai di lima daerah telah melepasi paras bahaya iaitu Sungai Kemaman di Air Putih setinggi 14.32 m (paras bahaya 14 m) dan Sungai Tebak di Kampung Tebak setinggi 19.6 m (paras bahaya 18.5 m).Sementara itu, di Hulu Terengganu, dua sungai terlibat ialah Sungai Telemong di Kuala Ping setinggi 20.6m (paras bahaya 19.7 m) dan Sungai Berang di Menerong setinggi 25.12 m (paras bahaya 24.5 m).Tiga lagi sungai ialah Sungai Besut di Jambatan Keruak setinggi 36.63 m (paras bahaya 35 m), Sungai Dungun di Pasir Raja setinggi 37.82 m (paras bahaya 37.5 m) dan Sungai Nerus di Kampung Langkap, Setiu setinggi 21.21 m (paras bahaya 21 m).Di Perak, daerah Hulu Perak menjadi daerah terbaharu terjejas banjir apabila sebuah PPS dibuka menempatkan 16 mangsa banjir, menjadikan jumlah mangsa banjir di negeri ini seramai 450 mangsa membabitkan tiga daerah yang ditempatkan di lima PPS.Menurut jurucakap Sekretariat Jawatankuasa Pengurusan Bencana negeri, daerah Hilir Perak masih menempatkan mangsa paling ramai iaitu 409 mangsa, Kampar (25) manakala banjir di Muallim pulih sepenuhnya selepas sebuah lagi PPS ditutup semalam.Sementara di Johor, jumlah mangsa banjir melibatkan enam daerah terus berkurangan kepada 2,313 mangsa, berikutan enam lagi PPS ditutup sekali gus menjadikan hanya 20 PPS masih beroperasi ketika ini dengan Kota Tinggi masih mencatatkan jumlah mangsa banjir tertinggi iaitu seramai 1,110.Pengerusi Jawatankuasa Kesihatan dan Alam Sekitar Johor, R. Vidyananthan dalam kenyataan juga memaklumkan Jalan Mawai Lama, Kota Tinggi dan Jalan Haji Suhud di Johor Bahru masih ditutup sepenuhnya untuk semua kenderaan.Di Sabah Angkatan Pertahanan Awam menerusi kenyataan memaklumkan, banjir di daerah Beaufort mula surut, namun mangsa banjir kekal 34 mangsa pagi ini ditempatkan di PPS Dewan Datuk Seri Panglima Mohd Dun Banir.


Deutsche Bank digesa pindah wang AS$1 bilion kerana Najib ingin buat kenyataan akhbar, kata saksi

Mahkamah Tinggi Kuala Lumpur hari ini diberitahu bahawa Deutsche Bank (M) Berhad (DBMB) mendesak agar pindahan wang sebanyak AS$1 bilion dari 1Malaysia Development Berhad (1MDB) dipercepat kerana bekas perdana menteri Najib Razak ingin membuat kenyataan akhbar mengenai projek usaha sama 1MDB dengan PetroSaudi International Ltd (PSI).Bekas pengarah urusan DBMB Jacqueline Ho Yek Wan, 51, berkata bekas pengarah eksekutif 1MDB Casey Tang Keng Chee meminta DBMB melakukan pemindahan dana itu secepat mungkin kerana adalah penting untuk berbuat demikian memandangkan ia adalah transaksi kerajaan kepada kerajaan. “Beliau terus-terusan mendesak DBMB agar mempercepat proses pemindahan wang itu kerana Najib ingin membuat kenyataan akhbar mengenai projek usaha sama 1MDB dengan PSI. Oleh itu, kami digesa mempercepat proses kiriman wang US$1bilion itu ke dalam kedua-dua akaun.“Sebanyak AS$1 bilion telah dipindahkan melalui dua transaksi. Transaksi pertama ialah AS$300 juta kepada JP Morgan SA bagi akaun bernombor 7619400 manakala transaksi kedua ialah AS$700 juta kepada RBS Coutts Bank Ltd bagi akaun bernombor 11116073. Kedua-dua transaksi berlaku pada 3.14 petang dan 3.21 petang 30 September 2009,” katanya.Saksi pendakwaan ke-30 itu berkata demikian ketika membaca pernyataan saksinya pada perbicaraan kes Najib membabitkan penyelewengan dana RM2.3 bilion daripada 1MDB. Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.Perbicaraan di hadapan hakim Collin Lawrence Sequerah bersambung esok.


Kesaksamaan agihan vaksin, maklumat salah halangan utama tangani Covid, kata Hishammuddin

Halangan terbesar bagi menamatkan pandemik Covid-19 adalah isu agihan vaksin secara saksama serta masalah maklumat salah, kata Menteri Kanan Luar Negeri, Hishammuddin Hussein.Hakikatnya sewaktu pandemik ini tiada siapa yang boleh mengetepikan kepentingan vaksinasi dan Hishammuddin pada mesyuarat pertama Forum Antarabangsa Kerjasama Vaksin malam semalam, membentangkan tiga perkara asas yang perlu ditangani.Teks ucapan beliau pada forum anjuran kementerian luar China secara maya itu diedarkan kepada media oleh Wisma Putra, malam ini.Katanya perkara pertama adalah meningkatkan pengeluaran vaksin global dengan kaedah melupuskan hak harta intelek terhadap vaksin Covid-19 berasaskan prinsip setiap negara perlu mempunyai hak untuk mengeluarkan vaksin sendiri ketika pandemik.Kedua adalah menyeragamkan sijil vaksin, terutama vaksin yang diiktiraf Pertubuhan Kesihatan Dunia (WHO) bagi mempercepat kelulusan untuk kegunaan agensi kawalan.“Ia akan dapat membantu mempermudahkan perjalanan, pelancongan serta pemulihan ekonomi pada masa depan tanpa perlu berdepan dengan masalah pengiktirafan vaksin tertentu,” katanya.Perkara ketiga katanya adalah mengatasi masalah kecelaruan maklumat serta golongan yang enggan menerima vaksin akibat penyebaran terlalu pantas maklumat mengelirukan di samping berita palsu.Dengan kemunculan varian baru seperti Delta, Delta Plus dan Lambda yang menular di seluruh dunia, Hishammuddin berkata, perlumbaan ketika ini adalah untuk memberikan vaksin kepada seberapa ramai yang boleh secepat mungkin, dengan syarat masalah pokok iaitu akses terhadap vaksin perlu diatasi.“Meskipun Malaysia agak bernasib baik berhubung perkara itu, tetapi kita perlu mengakui bukan semua negara mempunyai akses terdapat vaksin. Ketidakseimbangan dalam bekalan vaksin dan pengedaran di seluruh dunia, perlu ditangani segera.“Sudah tiba masanya kita benar-benar meletakkan vaksin ini sebagai ‘barangan keperluan awam dunia’,” katanya.Atas sebab itu forum ini dianjurkan tepat pada masa serta kena pada tempatnya dan Hishammuddin menegaskan pertaruhan terbaik ketika ini adalah memastikan langkah kerjasama sejati di peringkat antarabangsa.“Malaysia akan menyokong penuh Deklarasi Bersama yang bakal dikeluarkan forum ini,” katanya.Forum itu dipengerusikan Penasihat Negara dan Menteri Luar China, Wang Yi, dan satu kenyataan bersama akan dikeluarkan bagi mempamerkan kesatuan serta komitmen teguh negara-negara peserta dalam memerangi pandemik Covid-19 melalui kerjasama vaksin antarabangsa.


Kumpulan majikan cadang pelarian, pendatang tanpa dokumen diambil bekerja, untuk tangani kekurangan tenaga kerja

Persekutuan Majikan-Majikan Malaysia (MEF) menggesa kerajaan supaya membenarkan pengambilan pekerja asing dari komuniti pelarian dan pendatang tanpa dokumen dalam negara bagi membantu menangani masalah kekurangan tenaga kerja dalam beberapa sektor seperti industri perladangan.Presiden MEF Syed Hussain Syed Husman berkata walaupun pembekuan pengambilan pekerja asing ditarik balik pada Februari, proses permohonan dan kelulusan dalam pengambilan tidak berjalan dengan lancar, di mana tiada yang dibawa masuk ke dalam negara setakat ini.“MEF rayu kepada kerajaan untuk benarkan pengambilan pekerja dalam bentuk yang lain bagi menampung kekurangan pekerja asing sehingga mereka tiba di Malaysia,” katanya.“Kita boleh mendapatkan tenaga buruh yang diperlukan daripada kalangan pelarian, pekerja asing tanpa dokumen dan banduan-banduan jenayah tidak serius. Dengan kelulusan khas kerajaan, mereka ini boleh dikerahkan untuk segera mengisi kekurangan tenaga kerja sehingga pekerja asing baru tiba.”Memetik kerugian lebih RM30 bilion yang direkodkan dalam industri perladangan akibat kekurangan pekerja, Syed Hussain berkata masalah serupa turut berlaku dalam sektor lain termasuk pembuatan, pelancongan dan pembinaan.“Komuniti perniagaan Malaysia menghabiskan banyak masa dan sumber untuk mengisi kekurangan ini, namun tidak berjaya selesaikannya.“Majikan memerlukan pekerja baru dengan segera bagi membantu dalam usaha pemulihan perniagaan mereka seterusnya mengembalikan operasi perniagaan mereka di landasan yang betul,” tambahnya.Dalam sebuah kenyataan, beliau berkata terdapat sekitar 168,000 pelarian dalam negara ini yang merupakan pemegang kad UNHCR.Menurutnya, lebih 60% daripada mereka ini dianggap “berpotensi untuk diambil bekerja”.“Kita perlu cari penyelesaian segera sebagai langkah jangka pendek sehingga semua isu mengenai pengambilan tenaga kerja asing dapat diselesaikan.”


Agong lantik Muhyiddin sebagai ‘PM caretaker’, tolak kemungkinan pilihan raya

Istana Negara hari ini mengumumkan Muhyiddin Yassin akan kekal sebagai caretaker sehingga perdana menteri baru dilantik, selain menolak kemungkinan untuk mengadakan pilihan raya umum.Dalam sebuah kenyataan hari ini, istana mengatakan keputusan tersebut adalah selaras dengan Perkara 40(2)(a) Perlembagaan Persekutuan yang menyatakan Agong hendaklah melantik seorang ahli Dewan Rakyat yang pada hemat baginda mungkin mendapat kepercayaan majoriti ahli dewan sebagai perdana menteri baru.“Pada hemat Seri Paduka Baginda, pelaksanaan Pilihan Raya Umum ke-15 bukan satu pilihan yang terbaik atas faktor kemaslahatan dan keselematan rakyat.“Seri paduka Baginda berkenan supaya Yang Amat berhormat Tan Sri Muhyiddin Yassin menjalankan tugas sebagai caretaker perdana menteri sehingga perdana menteri baru dilantik,” katanya dalam sebuah kenyataan hari ini.Sultan Abdullah Sultan Ahmad Shah turut menzahirkan penghargaan kepada Muhyiddin dan Kabinet atas khidmat bakti beliau dalam pentadbirain negara di bawah Perikatan Nasional bermula Mac 2020 khususnya dalam memerangi pandemik Covid-19.“Selaku ketua utama negara, Seri Paduka Baginda memahami dan menghrmati sistem dan proses perundangan negara dan juga menghormati apa-apa keputusan yang di Tan Sri Muhyiddin Yassin berteraskan Perlembagaan Persekutuan dan kedaulatan undang-undang.”Terdahulu, Muhyiddin telah menyerahkan peletakan jawatan beliau dalam sesi mengadap Sultan Abdullah Sultan Ahmad Shah awal hari ini.Tindakan beliau itu adalah susulan penolakan parti-parti pembangkang terhadap cadangan persefahaman rentas politik yang ditawarkan beliau sebagai pertukaran bagi sokongan mereka dalam usul undi percaya yang dijadualkan akan dibentang dalam sidang Dewan Rakyat bulan depan.Beliau turut berkata pilihan raya akan diadakan pada Julai tahun depan mengikut situasi pandemik Covid-19.


Kes harian turun ke paras 7,100 jangkitan, 16 lagi terkorban

7,140 kes baru Covid-19 direkodkan hari ini menjadikan jumlah keseluruhan sebanyak 4,396,165 kes.Sebanyak 14,423 pesakit turut dilaporkan sembuh, menjadikan jumlah keseluruhan kes sembuh sebanyak 4,264,127.Ketika ini, 96,601 kes aktif direkodkan, dengan 93,901 atau 97.2% daripadanya sedang menjalani kuarantin kendiri.Dalam pada itu, 282 (0.3%) kes kini berada di pusat kuarantin sementara 2,308 (2.4%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 110 kes dan 68 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 52.5% dengan kes Covid-19 merangkumi 14.5%.16 korban akibat wabak itu turut dilaporkan, termasuk empat kes kematian sebelum tiba ke hospital.Setakat ini, kes keseluruhan kematian adalah sebanyak 35,437 orang.


Jumlah mangsa banjir meningkat di Johor

Jumlah mangsa banjir di Johor kembali meningkat, di Pahang kekal tidak berubah manakala Melaka merekodkan penurunan setakat 8 pagi ini.
Di Johor, bilangan mangsa banjir kembali meningkat kepada 45,218 orang, berbanding 43,856 orang yang direkodkan pada 8 malam tadi, dengan jumlah keseluruhan pusat pemindahan sementara (PPS) yang masih beroperasi di enam daerah adalah 174, setakat ini.
Menurut kenyataan Jawatankuasa Pengurusan Bencana Negeri (JPBN), Batu Pahat menjadi daerah paling teruk terjejas dengan 38,134 orang dipindahkan, diikuti Muar melibatkan 3,661 mangsa dan Tangkak 2,073 orang.
Sembilan sungai masih melepasi aras bahaya antaranya, Sungai Batu Pahat di Empangan Bekok (Batu Pahat) yang kini berada pada paras 19.79 meter (m); Empangan Sembrong di Sungai Sembrong (Batu Pahat) pada paras 12.01m dan Sungai Muar di Bukit Kepong (Muar) dengan bacaan 4.63m.
Cuaca diramalkan cerah di lapan daerah pagi ini, kecuali Mersing dan Kluang  yang dijangka hujan.
Di Pahang, aplikasi InfoBencana Jabatan Kebajikan Masyarakat melaporkan jumlah mangsa banjir di Rompin pagi ini masih sama seperti malam semalam iaitu 1,804 orang yang ditempatkan di 12 PPS.
Laman web publicinfobanjir.water.gov.my pula melaporkan Sungai Keratong di Rompin kekal melebihi paras bahaya dengan trend menurun.
Di Melaka, jumlah mangsa banjir di Jasin turun kepada 448 mangsa daripada 117 keluarga pagi ini berbanding 484 mangsa daripada 126 keluarga malam tadi dan kesemua mangsa ditempatkan di lima PPS.
Sekolah Kebangsaan (SK) Batu Gajah menempatkan 171 mangsa, SK Parit Penghulu (134), SK Seri Mendapat (32), SK Sungai Rambai (61) dan SK Parit Gantong (57).


Universiti bukan tempat sebarang lantikan politik

Pada 4 Oktober 2021, Universiti Malaya mengumumkan pelantikan Danesh Raj Nagarajan sebagai ahli lembaga pengarah universiti (LPU). Menteri berkata pelantikan itu dibuat selaras dengan kepercayaan kerajaan terhadap warga belia serta penglibatan aktif beliau dalam hal ehwal pengurusan universiti sebagai seorang  alumni. Pertama sekali, Kesatuan Mahasiswa Universiti Malaya (KMUM) mengalu-alukan idea untuk  memperkasakan golongan pemimpin muda. Namun begitu, terdapat satu syarat yang penting  dan tidak seharusnya diperlekehkan, iaitu kecekapan pemimpin tersebut untuk menggalas  tanggungjawab yang diberikan.Pada ketika ini, KMUM gagal untuk melihat nilai tambahan  yang boleh diberikan berikutan dengan pelantikan Danesh ke dalam LPU. Walaupun Danesh merupakan seorang ahli Felo Perdana dan pembantu felo di kolej kediaman, adakah kita kekurangan calon yang lebih kompeten untuk memikul peranan tersebut, khasnya  setelah mempertimbangkan faktor-faktor seperti meritokrasi akademik, pengalaman industri, keseimbangan gender, pengantarabangsaan dan faktor-faktor lain?Sekiranya penglibatan aktifnya dalam hal ehwal universiti adalah satu-satunya alasan yang dapat diberikan, KMUM  berpendapat bahawa alumni dari kalangan pegawai HEP dan ahli-ahli KMUM yang turut  mengambil bahagian dalam urusan universiti dengan aktif sepatutnya juga sesuai untuk  memasuki LPU melalui pengundian.Kami juga mempersoalkan penglibatan politik beliau seperti jawatan yang pernah  disandangnya iaitu sebagai seorang pemimpin muda MIC di mana KMUM sangat percaya bahawa institusi pengajian tinggi haruslah bebas dari sebarang  pengaruh dan cengkaman politik.Akan tetapi, perbincangan dan diskusi berkait politik boleh dilakukan bahkan diraikan atas nama kebebasan akademik untuk membudayakan pemikiran  matang di kalangan mahasiswa, tetapi pelantikan politik bagi posisi penting yang mampu  mempengaruhi operasi harian institusi pengajian tinggi seharusnya disangkal.KMUM juga ingin mempersoalkan KPI atau garis panduan yang diguna pakai dalam memilih  anggota LPU. Bukankah lebih baik seseorang itu dilantik daripada latar belakang korporat, yang  dapat mempromosikan kolaborasi yang lebih signifikan antara Universiti Malaya dengan pemain industri serta mengasah kemahiran pelajar agar sesuai dengan pasaran pekerjaan  masa depan? Mengapa bukan seseorang daripada warganegara lain yang membolehkan  agenda pengantarabangsaan dicapai dan mewakili suara mahasiswa antarabangsa UM?  Mengapa bukan seseorang dari latar belakang perundangan yang mampu menasihati universiti  mengenai perihal undang-undang? Sehingga semua persoalan ini terjawab, kami menyatakan  ketidakyakinan kami terhadap pengalaman dan/atau kemampuan beliau yang diperlukan untuk  menyumbang kepada universiti dan warganya secara keseluruhan, terutamanya para  mahasiswa.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Dr Siti Hasmah bidas golongan anti vaksin

Menjelang vaksin Covid-19 yang bakal tiba di Malaysia pada Februari, Dr Siti Hasmah Mohd Ali berkata, golongan anti vaksin seharusnya berfikir tentang keburukan yang bakal menimpa anak-anak mereka pada masa akan datang.Beliau yang merupakan antara doktor wanita terawal Malaysia berkata, apa yang membimbangkan ialah golongan anti vaksin ini juga terdiri daripada kumpulan profesional.“Yang peliknya orang yang anti vaksin dan anti imunisasi adalah orang profesional bukannya orang-orang kampung,” kata isteri kepada bekas perdana menteri, Dr Mahathir Mohamad dalam video yang dimuat naik di laman Facebook hari ini.“Ibu bapa yang menentang beri imunisasi kepada anak mereka adalah mereka yang ‘selfish’ pentingkan diri sendiri dari segi bila mereka kecil dulu, masa kanak-kanak mak bapa mereka bagi suntikan imunisasi ini kepada mereka sehinggalah mereka sihat dapat kahwin dapat anak.“Tapi kenapa anak-anak kita pula dilarang untuk mendapat imunisasi itu sendiri waktu dia kecil sebab tu saya kata mereka itu ‘selfish’ walhal imunisasi itulah yang menjaga masa kecil sehinggakan mereka sihat walafiat.”Sehingga semalam, hampir 200,000 rakyat Malaysia sudah dijangkiti wabak Cobid-19 dan sudah meragut nyawa lebih 700 orang.Dalam video berdurasi tiga minit itu, Siti Hasmah juga merayu supaya vaksin Covid-19 turut diberikan kepada kanak-kanak kerana mereka juga berdepan dengan risiko dijangkiti wabak ini.Tahun lalu Menteri Sains, Teknologi dan Inovasi Khairy Jamaluddin berkata kanak-kanak berusia 12 tahun ke bawah tidak tersenarai sebagai penerima suntikan vaksin Covid-19 yang bakal diberikan secara percuma kepada 70% daripada populasi rakyat Malaysia.Siti Hasmah berkata, beliau mengharapkan kerajaan melakukan kajian terperinci sebelum membeli vaksin Covid-19 bagi memastikan keberkesanannya.“Jadi saya merayu jangan lupa kanak-kanak ini lah pula ada vaksin Covid-19 pula kan. Jadi perlu lah kajian dulu sebelum diberikan kepada rakyat.”Siti Hasmah turut menasihatkan rakyat Malaysia untuk terus menjaga diri dengan memakai pelitup muka dan inilah norma baru yang perlu diikuti semua tanpa mengira umur.


Penamatan khidmat Md Nasir keputusan lembaga pengarah, kata Fahmi

Penamatan perkhidmatan Md Nasir Ibrahim sebagai ketua pegawai eksekutif Perbadanan Kemajuan Filem Nasional Malaysia (Finas) berkuat kuasa hari ini merupakan keputusan Lembaga Pengarah Finas.
Menteri Komunikasi dan Digital Fahmi Fadzil berkata keputusan itu dibuat sebagai langkah penstrukturan semula beberapa dasar dan rombakan penyelarasan bagi hala tuju masa depan Finas.
“Mereka (Finas) dah memaklumkan kepada saya ia (keputusan) berdasarkan beberapa perkara yang ingin dilaksanakan termasuk satu rombakan penyelarasan, penjajaran semula (recalibration) tentang beberapa dasar dan dapatan yang kami terima.
“Ia juga pandangan daripada pihak Lembaga Pengarah tentang hala tuju masa depan Finas,” katanya kepada pemberita selepas menyaksikan majlis menandatangani Memorandum Persefahaman (MoU) antara Telekom Malaysia Bhd (TM) dan ZTE Malaysia Corporation Sdn Bhd dalam pelbagai inovasi penyelidikan dan pembangunan (R&D) di bawah program perkongsian strategik.
Finas dalam kenyataan hari ini merakamkan penghargaan kepada Md Nasir atas segala sumbangan dan jasa bakti sepanjang perkhidmatan bermula 1 November 2021 sehingga 31 Mei dan memutuskan Timbalan Ketua Pengarah (Pengurusan) Finas Rozita Waty Ridzuan menanggung kerja jawatan ketua pegawai eksekutif Finas berkuat kuasa hari ini sehingga jawatan tersebut diisi secara hakiki.
Sementara itu mengenai pelaksanaan rangkaian 5G, Fahmi berkata pasukan petugas 5G yang dipengerusikan bersama oleh Ketua Setiausaha Perbendaharaan Johan Mahmood Merican dan Ketua Setiausaha Kementerian Komunikasi dan Digital Mohamad Fauzi Md Isa akan terus berbincang dengan pengendali rangkaian mudah alih (MNO) mengenai ekuiti.
“Mereka bermesyuarat secara tetap termasuk hari ini untuk berbincang dengan MNO, pertama mengenai pelancaran 5G dan kedua adalah mengenai persoalan ekuiti...pada masa itu, MNO akan dapat mengakses dan mereka merujuk kepada kerajaan mengenai kedudukan dalam entiti.
“Kami serah kepada industri untuk membuat keputusan sesama mereka tetapi kerajaan akhirnya menerusi Kabinet akan memutuskan mengenai proses yang bukan sahaja akan dipandu malah tertakluk kepada kelulusan kerajaan…. bila tiba masanya, kita akan membuat pengumuman mengenai kedudukan MNO dalam entiti,” katanya.
Fahmi sebelum ini dilaporkan berkata bahawa kerajaan telah memutuskan untuk melaksanakan rangkaian dwi 5G sebaik pelancaran di bawah Digital Nasional Bhd (DNB) telah mencapai 80% liputan di kawasan berpenduduk.
Menurut beliau peralihan kepada model rangkaian dwi akan dilaksanakan berdasarkan terma yang konsisten dengan amalan global untuk menawarkan pelbagai rangkaian.


Lebih 780,000 orang sertai protes Hari Pekerja di Perancis

Kira-kira 782,000 orang menyertai protes Hari Pekerja Antarabangsa tahun ini di seluruh Perancis, menurut Kementerian Dalam Negeri pada Isnin.
Protes itu berlaku di tengah-tengah ketegangan sosial berikutan kelulusan rang undang-undang pembaharuan pencen yang mencetuskan kontroversi tahun lepas.
Bantahan itu bertukar ganas di bandar-bandar utama termasuk Paris, Lyon, dan Marseille, lapor Xinhua.
Menurut Menteri Dalam Negeri, Gerald Darmanin, sekurang-kurangnya 108 polis dan polis tentera cedera semasa protes itu.
Seorang pegawai polis melecur di muka dan lengan apabila terkena bom molotov yang dibaling oleh penunjuk perasaan di Paris.
Perdana Menteri Perancis Elisabeth Borne mengutuk keganasan terhadap pasukan keselamatan itu dengan berkata keganasan di luar perarakan tidak boleh diterima.
Pada 14 April, Majlis Perlembagaan Perancis memutuskan umur persaraan sah dinaikkan secara beransur-ansur daripada 62 kepada 64 menjelang 2030.
Borne pertama kali membentangkan butiran pelan pembaharuan pencen pada Januari yang turut memperkenalkan pencen minimum yang terjamin dan mulai 2027 kakitangan awam perlu bekerja sekurang-kurangnya 43 tahun untuk layak mendapat pencen penuh.